HAZIk LIFE WATER – Ibai bat, interes anitz plataforman parte hartu du, Koblenzen (Alemania) - IrekiBai\nIrekiBai > Gaurkotasuna > HAZIk LIFE WATER – Ibai bat, interes anitz plataforman parte hartu du, Koblenzen (Alemania)\nHAZIk LIFE WATER – Ibai bat, interes anitz plataforman parte hartu du, Koblenzen (Alemania)\nLIFE WATER plataforma – Ibai bat, interes anitz. 2017ko ekainaren 27-28a, KOBLENZ\nTopaketan, HAZIk LIFE IKERBAI proiektua aurkeztu du, bertako partaidea baita, eta ibaiak lehengoratzeko beste esperientzia batzuk ezagutu ahal izan ditu, Belgika, Kroazia, Finlandia, Alemania, Hungaria, Italia, Luxenburgo, Espainia eta Erresuma Batukoak.\n“Living Lahn” egitasmoa Proiektu Integratu bat da, eta bertan parte hartu dute, Europar Batzordeaz gain, Alemaniako Hidrologiako Institutu Federalak eta Hessiako (Alemania) Ingurumen, Klimaren Babes, Nekazaritza eta Kontsumitzailearen Babeserako Ministerioak.\nPlataformak uraren erabilera desberdinei buruzko hainbat alderdi eta arazo aztertzeko balio izan du, eta ibaien lehengoratzean zentratu da: egon daitezkeen irtenbideak eztabaidatu eta gonbidatutako LIFE proiektuek eta Europa eta Ipar Amerikako nazioarteko hainbat erakundek garatutako esperientziak aztertu dira.\nHalaber, “Living Lahn” proiektu anfitrioiaren ekintzak bisitatu ahal izan dira; proiektua 2015az geroztik dabil neurri handiko lehengoratze ekintzak egiten, Rhinen adarra den Lahn ibaian –15 milioi euro baino gehiagoko aurrekontua dauka–.


BIOLAN: Biosentsoreen digitalizazioa - Cebek Dei iezaguzu\nHaririk gabeko konektibotasuna eta adimen artifiziala dituzten biosentsoreak zenbait sektoreren etorkizuna dira; osasuna edo elikadura, esaterako\nBIOLAN Bizkaiko ETE bioteknologikoa da ,bere egoitza Bizkaiko Teknologia eta Zientzia Parkean dago. Elikagaien segurtasuna eta elikagaien industriako ekoizpen-prozesuen kalitate-kontrola bermatzen duten biosentsoreen garapenean, fabrikazioan eta merkaturatzean espezializatua dago.\nBere bezero nagusienak, sektore hauetako enpresak dira : arrantza, esnekiak, mahastizaintza zein ardogintza . Europako, Asiako, Afrikako, Latinoamerikako eta Ozeaniako 50 herrialdetan baino gehiagotan du presentzia . Esportazio-tasa %80tik gorakoa izan zen 2020an.\nGaur egun, BIOLAN bete-betean ari da I+G+b arloa garatzen. Izan ere, biosentsoreen digitalizazio proiektu batean ari da lanean. Eraldaketa digital horren ondorioz, sail berri bat sortu da. Bertan, datuak, entzimekin, molekulekin, elektroiekin, anpereekin edota urrezko nanopartikulekin hasi dira elkarbizitzen “ machine learnig “ edo konektibitatearen bitartez. BIOLANen biosentsore berriek haririk gabeko konektibitatea izango dute, holan enpresak sarean duen plataformarekin konektatuta egongo dira.\nBIOLANek, ordea, eraldaketa digitalarekin eta 4.0. Industriarekin lotutako beste erronka batzuk ere baditu; esate baterako, ‘lateral flow’ teknologian lan egiten jarraitzea edo osasunean oinarritutako fabrikazio-lerroa sustatzea (BIOLAN HEALTH), COVID-19ari aurre egin nahian antigorputzak antzemateko test serologikoa merkaturatzean.\nErronka horiei buruz eta erronka horiek lortzeko bidean teknologia berriek duten garrantziari buruz hitz egin dugu BIOLANeko CEOa den Asier Albizurekin, CEBEKek bultzatutako ‘Bizkaiko 4.0. Industriaren arrakasta-kasuen’ kapitulu berri honetan.\nBiolan, biosensores, industria 4.0


Indarrez datorren talentu berria\nAxular Overclock, First Lego Leagueko finalistak izan dira. Konekta Caferen hamalaugarren edizioan lorpen hori erdiesteko egindako lana erakutsi zuten. Ikusgarria izan zen. Lan eskerga eginez asko ikasi dute eta oso gustura aritu dira. Horixe kontatzen dute bideoan.\nTags: axular lizeoa, axular overclock


Aresoko Mendi Martxak 10. edizioa beteko du irailaren 3an - Leitzaldea - 2017-09-03 - Erran.eus\nTtipi-Ttapa 2017-08-18 13:58\nAresoko X. Mendi Itzulia antolatzeko bilera egingo dute astearte iluntzean udaletxean.\nAntolakuntzako hurrengo bilera abuztuaren 22an izango da\nIraileko lehenbiziko asteburuan ospatuko da Mendi Martxaren hamargarren edizioa. Aspaldian hasi ziren herritarrak antolakuntza lanetan eta dagoeneko azken xehetasunak lotzea falta da. Horretarako, abuztuaren 22an iluntzean bilera deitu dute Udaletxean.\nAurretik hainbat lan egin behar badira ere, egunean bertan jende askoren laguntzaren beharra izaten da: aparkalekuak antolatu, ibilbidea markatu, hornidura puntuetan egon, bazkaria prestatu... animatu zaitezte!\nAurtengoan ere, 21 kilometroko luzera eta 1.250 metroko desnibela duen ibilbidea osatu beharko dute parte-hartzaileek. Izen-ematea aldez aurretik egin daiteke internet bidez www.mendizmendi.com atarian edo egunean bertan proba hasi baino ordubete lehenago plazan.\nGoizeko 8etan Aresoko plazatik abiatuta Ulizar, Urkita, Pagozelai eta Lau Mugarietatik (Guratz) pasatu ondoren Aresora itzuli beharko dute. Bataz beste, 4 edo 5 ordu inguruan bukatu ohi dute proba mendizaleek. Bidean, indarrak hartzeko, edariak eta jakiak ere jarriko dituzte antolatzaileek eta proba bukatzean bazkaria.\nAurrez izena ematen dutenek, 12 euro ordaindu beharko dituzte eta egunean berean egiten dutenek 15 euro.


Johannesburg-eko Goi-bilera funtsei eta epeei buruzko "akordio eraginkorrak" lortzeko asmoarekin hasten da | Consumer\nJohannesburg-eko Goi-bilera funtsei eta epeei buruzko "akordio eraginkorrak" lortzeko asmoarekin hasten da\nHerrialdeek hartu beharreko finantza-konpromisoak dira desadostasunik handiena\narabera: Astelehena, 2002ko abuztuaren 26a\nJohannesburg-en (Hegoafrika) Garapen Jasangarriari buruzko Munduko Goi-bilera ireki eta 24 ordura, atzo, igandean, jarraitu zuten, dokumentu ofizialaren desadostasun-puntuak adosteko, ate itxiko eztabaidek. “Goi-bilera paraleloa” eta protesta-taldeek beren erasoa prestatzen zuten.\nDesadostasun-eremu handienak dira finantza-konpromisoei buruzkoak, garapen-bidean dauden herrialderik garatuenek hartu beharko dituztenak, eta azken horiek beren gain hartu beharko dituzten erantzukizunak. Halaber, garapenaren finantziazioa, merkataritza-erregimen “justua” potentzia ekonomikoen eta herrialde pobreenen artean, eta guztiontzako sarbide librea munduko merkatuetara.\nGainera, Goi-bileran, edateko ur arrunt eta instalazio higieniko gutxien dutenei eta pobrezia errotik kentzeko beharrari buruz hitz egingo da.\nJohannesburg-era iritsi ziren lehen buruzagiek atzo adostu zuten akordioa, energia berriztagarrien iturriei buruzko puntuetan, ingurumenaren endekapena geldiaraztea eta, azkenik, globalizazioa bidezkoa dela munduko herrialde guztiei ziurtatzea.\nNBEko funtzionarioek adierazi zuten, agiri ofizialaren puntu gehienetan akordiorik lortzen ez bada, bilera porrota izan daitekeela, ez baitzegoen beharrezko oinarriak estatuburuek eta gobernuburuek hurrengo astean hartutako konpromisoak betetzeko.\nBestalde, Baliko Johannesburgeko (Indonesia) CMDSren prestaketa-eztabaidek porrot egin zuten joan den ekainaren hasieran, eta, horren ondorioz, erakunde zibilek protestak eskalatzeko beldurra sortu zen, akordio nabarmenik ez zegoelako frustratuta.\nLurrik Gabeko Herrien Mugimendua (MPST) bezalako erakundeek jendetza jendetsua iragarri dute Garapen Iraunkorrari buruzko Munduko Goi-bileraren kostuagatik. Talde horrek dioenez, “ezin ditu alde batera utzi lekualdatuen interesak, ez eta lurrik, goserik, pobrerik eta lanik gabe daudenik ere”.\n“Eztabaida daiteke eta ez da zentzugabea pentsatzea gure pobrezia eta beharrak gertutik ezagutzen ez dituzten pertsonek osatutako foro batek bere interesen inguruan diharduen erretorika bat garatu dezakeela”, adierazi zuen MPSTko bozeramaile batek.\nNBEko estatu kideen ordezkaritzak biltzen diren egoitzaren ondoan “Goi-bilera paraleloa” egiten da, Gobernuz Kanpoko Erakundeen (GKE) ONUk baimendua.\nGKEek, besteak beste, pentsamendu kontserbazionistaren bi muturrek eta globalizazioaren aurkako borrokek, herrialde pobreenei laguntza eskasa emateaz gain, beste gai batzuen artean, duela hamar urte egindako Rio de Janeiroko Munduko Goi-bilerako akordioak praktikan jartzea bizkortzeaz arduratzen dira.\nKalkuluen arabera, ehun estatuburu eta gobernuburu joango dira bilerara, eta, adituen esanean, garrantzitsua da, adituen iritziz, gaur egun, astelehena, puntu pelakideenak konpontzen jarraitzea, neurri handi batean, erantzukizunak banatzea “munduko garapen iraunkorra” lortzeko.\nakordioak gailur Johannesburgo-eu


Asteartea, 2020ko urtarrilaren 28a\nUrte bat bete du ITAIA Emakume Sozialisten Sareak\nDuela urtebete sortu zen ITAIA Emakume Sozialisten Sarea, "emakume langileok askapen prozesu eraginkor bat martxan jartzeko kontuan eduki beharreko auzien inguruko eztabaida sortzeko" asmoz. Horretarako, "langile klaseko emakumeok bizi dugun esplotazio forma zehatza identifikatu, ezagutu, eta berau gainditzea ahalbidetuko digun jarduna sustatzea" izan dute ipar ITAIAko kideek. Genero problematika lantzean "abiapuntutzat langile izaera eta perspektibatzat ikuskera integrala" hartuta, aurreneko pausoak eman dituzte aurten.\nIkasle Abertzaleek elkarretaratzeak antolatu dituzte campusetan, Kataluniako erreferendumaren auziko epaia dela-eta\nAuzitegi Gorenak gaur jakinarazi du Kataluniako erreferendumaren auzian epaitutakoen aurkako epaia. Hala, bederatzi eta 13 urte bitarteko espetxe zigorrak ezarri dizkiete bederatzi kargudun politikori. Ikasle Abertzaleek elkarretaratzera deitu dute Leioan, Gasteizen, Iruñean, Ibaetan eta Bilbon, campusetan.\nIkasle Abertzaleek Herri Eskolak antolatu dituzte hamaika txokotan urriaren 12rako\n'Jaiegun arrotzei intsumisioa' lemapean, Euskal Herriko hamabost eskualdetan egingo dituzte Herri Eskolak urriaren 12an, hispanitatearen egunaren harira.\nMartxan da Goierriko Sare Sozialista\nIragan larunbatean, bere burua aurkeztearekin batera, lehen ekimen publikoa egin zuen Goierriko Sare Sozialistak. 'Iragana aztertuz, etorkizuna gorpuztu' lemapean bildu ziren Ordiziako Gaztetxean.\n2019ko urriaren 03a\nGaur egingo dute Euskal Ikasleen Erakundearen batzar orokorra\nGaurko batzarrera bertaratzera dei egin diete Sortuko kideei, Bilboko Erronda kaleko egoitzarekin egin dituzten "mugimendu irregularrak" azaltzeko eta "eragin duten arazo larria konpontzeko". Pasa den astean ehun ikasle inguru bildu ziren Arriagan, eta Sorturi exijitu zioten "egoera konpontzeko ardura bere gain har dezan".\n"Sortu alderdiari exijitzen diogu Bilboko egoitzarekin eragin duen arazo larria konpontzeko ardura bere gain har dezan"\nPublikoki salatu dute Sortu alderdiak Ikasle Abertzaleak antolakundeari eta ikasle mugimenduari egindako erasoa, baita Errondako egoitzaren lapurretaren izaera politikoa azpimarratu ere. Urriaren 3an Euskal Ikasleen Erakundeak egingo duen asanblada orokorrera bertaratzera dei egin diete Sortuko kideei, bigarren aldiz. Aurreko ikasturtean ere, alderdiak egoitzaren jabetza modu irregularrean aldatu zuenean, batzarrera joateko eskatu zien IAk, baina ez ziren agertu.\nIkasle Abertzaleek hasiera eman diote 2019-2020 ikasturte politikoari\nBigarren hezkuntzan, Lanbide Heziketan eta campusetako fakultateetan aurkezpenak egingo dituzte datozen asteetan. Ikasturte honetan jarraipena emango diote VII. Kongresuaren ondoren zabaldutako "ziklo politiko berriari".\n2019ko uztailaren 26a\n[ELKARRIZKETA] Kultura sozialista hedatzeko eta borroka komunitatea indartzeko, Eskola Ibiltaria\nIkasle Abertzaleek asteartean eman zioten hasiera Eskola Ibiltariari. Hala, Euskal Herriko ehunka gazte bildu ditu Lekeition hasi eta gaur Gernikan amaitu den martxak. Ekimenaren bidez, kultura sozialista hedatzea zein borroka komunitatea indartzea izan ditu helburu ikasle antolakundeak. Besteak beste, langile autodefentsa sareen, militantziaren eta genero auziaren inguruan aritu dira egunotan. IAko bi kideri elkarrizketa egin die GEDAR LANGILE KAZETAk.\n2019ko uztailaren 24a\nIritsi da Munitibarrera Eskola Ibiltaria\nAtzo hasi zen Ikasle Abertzaleek antolatutako Eskola Ibiltaria, Lekeitiotik. Autodefentsa sareen gaiari heldu ondoren, gaur genero auziaren inguruan aritu dira Itaiako kideekin, Munitibarren. Biharkoa izango da martxako azken ibilaldia, Gernikara, eta bertan egingo dute aurtengo ekitaldi politikoa.


QR kode bat barra-kode baten antzekoa da, baina bi dimentsiokoa. Barra-kode batean hogei digito inguru kodetu daitezke, QR kode batean, aldiz, askoz informazio gehiago sar daiteke. Esate baterako URL bat, webgune batera bideraturiko esteka. Lehen ere aipatua dut hau.\nGaur egun nonahi aurki daitezke QR kodeak, edozein argitalpenetan, edozein ibilgailu, tresna, produktu, eta abarretan.\nIrudi horietako baten atzean zer dagoen jakiteko, kameradun telefono, tableta edo ordenagailua behar dugu eta QR kodeak dekodetzeko aplikazio bat. Kamera kodeari begira jartzen dugunean, QR kodeari dagokion informazioa eskuratuko dugu: webgunea, irudia, abestia edo dena delakoa.\nTelefono kameraduna edonork du gaur egun eta dekodetzeko softwarea doan eskuratzea ere oso erraza da. Nik neuk i-nigma aplikazioa dut nire telefonoan.\nKodeak sortzea ere erraza da, esate baterako kaywa webgunean. Hor sortzen den irudia gorde, inprima edo dokumentu batean txerta dezakezu.\nEta, zer egin daiteke kode horiekin hezkuntzan baliagarria izan daitekeena. Hona zenbait ideia:\nIkastetxearen webguneko orri esanguratsu batera daraman esteka jarri, etxera bidaltzen den dokumentu edo buletin bakoitzean.\nIkastetxearen webgunean edo beste webgune batean, esate baterako, Dropbox-eko karpeta partekatu batean dagoen eduki bat (testua, irudia, bideoa, podcasta, aplikazioa) jaisteko esteka jarri.\nLiburutegian dauden liburuei haien erreseinetara daraman esteka bat jarri.\nHonako bideo honetan ikus daitezke horrelako hainbat adibide:


4.000 milioi baino gehiago hauteskundeengatik bakarrik...? | Sustrai Erakuntza\n⊙ Oinarrizko dokumentuak\n⊙ Sustraiko txostenak\n⊙ Prentsa oharrak\n⊙ Audio eta bideo\n⊙ Laguntza (ekonomikoa...)\n⊙ Gatazken ikuspegia\n⊙ Prestazio Handiko Trena (AHT)\n⊙ AHTren eraginak\n⊙ Hondakinak eta errausketa\n⊙ Zentral termikoak\n⊙ Ura eta urtegiak\n⊙ Tentsio altuko linea\n⊙ Biomasa errausketa\n⊙ Meategi eta harrobiak\n⊙ Haustura hidraulikoa\n⊙ Urbanizazioak eta golf zelaiak\nMaiatza 2016 (2)\nApirila 2016 (6)\nMartxoa 2016 (4)\nOtsaila 2016 (8)\nUrtarrila 2016 (6)\nAbendua 2015 (7)\nAzaroa 2015 (3)\nUrria 2015 (6)\nIraila 2015 (3)\nAbuztua 2015 (2)\nMobila - PC\n⊙ PCndako webgunea\n⊙ Mobilendako webgunea\n4.000 milioi baino gehiago hauteskundeengatik bakarrik...?\nsustrai - 10/11/2017 - 13:37\nArtikulu hau irakurtzeko aurreikusitako denbora:\nTestu hauekin Sustrai Erakuntza Fundazioak hausnarketa bat egin eta larunbat honetan egonen den manifestazioa parte hartzea bultzatu nahi du. Manifestazioa Iruñeko Gaztelu Plazan hasiko da arratsaldeko 17:00etan, eta “Si al Tren, No al TAV, Herriak erabaki” leloa dauka.\nNafarroako trenbidea pil-pilean dabil berriro ere politikaren munduan. Eguna joan eta egun etorri, albiste bat edo batzuk agertzen dira jokalekura. Ondo jakinekoak dira alderdi bakoitzaren jarrerak, nahiz eta batzuetan ez egon hain argi, izendapenak maiz aldatzen dituztenez.\nHasieran, 2004an proiektuak onartu zituztenean, soila zen auzia: AHT abiadura handiko trenaz mintzo ziren, eta abiadura handikoaren Nafarroako korridoreaz; termino biek ere argi adierazten dute gaur egungo trenak baino abiadura handiagoan ibili ahal den tren bat dela. Baina, ordutik, denbora pasatu da, lehertu egin da adreiluaren eta obra publikoaren burbuila…\nGaur egun, eta batik bat Geroa Bai Nafarroako Gobernura heldu denetik, aldatu egin da azpiegitura hori izendatzeko terminologia. Orain, PHT prestazio handiko trenaz mintzo dira, nahiz eta ez diren askorik ahalegindu zehazten zertan datzan goitasun hori, ez eta zerk bereizten duen AHT-tik ere.\nHorretan guztian, hauxe da egia bakarra: izena aldatuagatik ere, proiektu berberak direla oraindik, 2004a baino lehenago diseinatuak, zeinek berekin baitzekarten tren bat egitea bidaiariak abiadura handian eramango zituena leku batetik bestera. Proiektu horietan ez zen merkantziarik aipatzen; horiek gerora sartu dituzte, beharbada kritikak isilarazteko asmoz. Proiektu horietan, halaber, trenbide plataforma berri bat sortzeaz mintzo dira, lursail berriak hartuko lituzkeen ibilbide berri bat izango duenaz.\nAzpiegitura erabat paralelo bat izango litzateke, orain badugun trenbide konbentzionalaren alboan. Zehazki, gaur egungo trenaren ibilbide berbera... baina aldaketa nagusi batekin: AHTa ezarriz gero, geltoki ertainek eta txikiek ez lukete izango distantzia luzeko zerbitzurik. Baina, segur aski, baita aldirietakoak ere, jada murrizten hasiak baitira abiadura handiko trena dela-eta estatu osoan egiten ari diren inbertsio handiengatik; eta, aurrerago, Nafarroakoa bezalako linea berri defizitarioen eraginez, are eta gehiago murriztuko dituzte.\nEragin hori ezinago garbi sumatzen da Erdi Aldean. Tafallako tren geltokia da horren erreferentzia. Gaur egun, hasiak dira murrizketak izaten, gutxitu egin baitituzte hark emandako hainbat zerbitzu. Oraindik ere gelditzen dira han Alvia trenak —Madrilerako eta Bartzelonarako bidaiak eskaintzen dituzte, abiadura handiko trenaren antzeko zerbitzuekin—, eta Nafarroatik pasatzen den ibilbidean hobekuntzarik ia behar gabe, orain arte.\nBaina Nafarroako abiadura handiko trena eginez gero, kolpean desagertuko lirateke distantzia luzeko zerbitzu guztiak, AHTaren proiektuan ez baitago jasota tren geltokirik hiri horretan. Eta antzeko arazoak sortuko lirateke gaur egungo ibilbideko beste geltoki garrantzitsu batzuetan: Altsasu, Erriberri, Castejon... Horietan guztietan, distantzia luzeko loturarik ezingo lukete izan, AHTra aldatuko bailirateke, zeinak ez baitu aurreikusten geraldirik horietako ezeinetan. Eta baliteke aldirietako zerbitzuak ere gutxitzea, AHTa egiteko zorretan itorik. Merkantziak bakarrik geldituko lirateke, zeinak nekez ibiliko bailirateke AHTaren trenbidetik...\nArgi dago, bada, AHTak are eta gehiago bakartuko lituzkeela Nafarroako hainbat eskualde; beraz, ezinago egokia izango da azaroaren 11a, larunbata, Iruñean egingo den beste trenbide eredu baten aldeko manifestaziora joango garenik.\nUlertezina da Madrilgo eta Iruñeko gobernuak tematuta ibiltzea nafarroi onurarik ez dakarkigun azpiegitura hori ezarri nahian. Izan ere, gaur egun, tren zerbitzu inklusibo bat dugu, eta horren bidez komunikatzen da lurraldearen zati handi bat. Horrez gainera, gaur egungo trenak hobetu ahal izateko aukera handia du, hasierako proiektutik beretik izan baitzen sortua bide bikoitza edukitzeko moduan.\nGaur egungo trenak ahalmen txikia baldin badu, Manu Aierdi kontseilariak temati errepikatzen duen bezala, hori da bide bakarrekoa delako Nafarroako trenbidea —Castejon eta Altsasu artekoa—, eta, hortaz, trenak ezin dira elkarrekin gurutzatu, eta elkarren zain egon behar dute gurutzatzeko. Baina, egin zutenean, bigarren bidea muntatu ahal izateko prestatu zuten.\nBidea bikoizteaz gainera, nazioarteko zabalerara egokituz gero —hirugarren errailaren teknologia erabiliz—, gaur egungo linean dauden arazorik gehienak konponduko lirateke. Eta, hala, Nafarroako garraiobideari sekulako onura ekarriko liokeen zerbitzu bat ezarri ahalko genuke: aldirietako zerbitzu ahaltsu bat izango genuke, eskualdeko bizilagunei aukera emango liekeena garraiobide iraunkor baten bidez komunikatzekoa, tren konbentzionala erabiliz. Hori guztia, gainera, bateragarria izango litzateke gaur egun dagoen merkantzien zirkulazioarekin —baita ibilbide luzeko zerbitzuekin ere—, zeinari ongi bailetorkioke nazioarteko zabalerarekin bateragarria izatea.\nHauxe da, laburbilduz, Sustrai Erakuntza Fundazioak egin duen Nafarroarendako Tren Publiko eta Sozialaren proposamena. Orain daukagun azpiegiturak eta baliabide publikoak ondo erabiltzen dituen proposamenak, eta Abiadura Handiko proiektua kostatuko duela baino askoz merkeagoa izango dena. Horregatik ezin dut ulertu zergatik politikariek temati jarraitzen dutela bere proposamenarekin, 4.000 milioi euro kostatuko duena Nafarroako korridore osorako. Ezin dut ulertu horrela gastatu nahi dutela denendako diren diruak, ”nik egin nuen” esatea ekarriko lukeen hurrengo hauteskundetan irabaziengatik bakarrik. Ez dut ulertzen.\nMartín Zelaia García\nSustrai Erakuntza Fundazioaren kidea.\nSustrai Erakuntzak sortutako lan guztiak erabilpen askekoak dira, baldin eta Sustrai Erakunza Fundazioa egile bezala aipatzen baduzu (Creative Commons Aitortu 3.0 Espainia).


Langabezia beherantz - Soraluze - Plaentxia.eus\nUbane Madera Zangitu 2021-06-02 14:35\nGutxi bada ere, azken bi hilabeteotan beherantz egin du herriko langabeziak. Gaur argitaratutako datuen arabera, apirilean baino langabe bat gutxiago dago eta martxoan baino 12 gutxiago. Edozelan ere, Soraluzeko langabezia tasa altua da, %13tik pasakoa, eskualdeko altuena. Eibar dator ondoren, baina hango tasa ez da %13ra ailegatzen.\nMaiatzean, 250 langabe kontabilizatu dituzte Soraluzen; herriaren langabezia-tasa, berriz, %13,34an kokatu da. Apirileko datuekin alderatuta, txikia da desberdintasuna, langabe bat gutxiago besterik ez baitute kontabilizatu. Martxoarekin alderatuta, berriz, zertxobait handiagoa, izan ere, martxoko langabezia tasa %13,98koa izan zen eta guztira, 262 langabe kontabilizatu zituzten.\nUrte hasieran baino gutxiago\nUrtea hasi zenetik ere behera egin du langabeziak Soraluzen; urtarrilean 271 langabe eta %14,46ko langabezia-tasa kontabilizatu baitzituzten. Hala ere, Soraluzekoak segitzen du izaten Debabarreneko langabezia tasarik altuena.\nEskualdeari begiratuta, oso gutxi bada ere, maiatzean igo egin da langabezia Mutrikun eta Mendaron. Gainontzeko herri guztietan, berriz, jaitsi egin da. Hona hemen datuak, herriz herri:\nEibar 1.601 %12,57\nElgoibar 492 %8,90\nMendaro 83 %8,39\nDeba 191 %7,17\nMutriku 205 %7,70\nSoraluze 250 %13,34\nDebabarrena 2.822 %10,67


Milaka euskaltzale elkartu ditu Korrikak Donostian - Irutxuloko Hitza : Irutxuloko Hitza\nEguraldi onak lagunduta, jendetza handia atera da kalera Korrikarekin bat egitera. IRUTXULOKO HITZAk laburpen bideoa osatu du egunak utzitako irudiekin.\n115 lekukok lotu dute hiriburua, eta ibilbidean momentu bereziak eta hunkigarriak izan dira. Jose Luis Alvarez Enparantza ‘Txillardegi’ zenaren bilobek hartu zuten lekukoa Grosen, haren omenez. Auzoz auzo, bidean zehar bildutako irudiekin osatu du bideoa IRUTXULOKO HITZAk.


Zabalik dago KBi Digital haztegian sartzeko deialdia - SPRI\nSPRI / Up-euskadi / Ekintzaile / Zabalik dago KBi Digital haztegian sartzeko deialdia\nZabalik dago KBi Digital haztegian sartzeko deialdia\nHaztegi aurreratu horrek laguntza eskaintzen die ekintzailetza digitalaren arloko proiektu berritzaileei.\nKBi Digital Bilbao Bizkaiak oraintsu ireki du instalazioetara sartzeko eta azelerazio programetan parte hartzeko izen-emate epea. Deialdi hori beraizik zuzentzen zaie industria sortzaileen arloan sektore digitaleko proiekturen bat martxan duten startup-ei, enpresei, ekintzaileei eta ikasleei. Haztegiak proiektu berritzaileen garapena bultzatzen du hainbat esparrutan, hala nola aplikazio mugikorrenean, ikus-entzunezko produkzioan, bideojokoetan edota Interneten oinarritutako negozioetan.\nEskaerak aurkezteko epea zabalik egongo da abenduaren 31ra arte, eta aukeratutako proiektuek aukera izango dute, batetik, lan zentroa erabiltzeko, eta bestetik, azelerazio programan parte hartzeko. Prozesuaren barruan antolatuko dira mentoring saioak, prestakuntza, balizko kolaboratzaile nahiz inbertitzaileekin konektatzeko jardunaldiak eta ekintzailetza digitala bultzatzeko topaketa tematikoak.\nStartup-ek gehienez 4 urtez erabili ahal izango dute lan espazioa; dagoeneko errotuta dauden eta arlo digitaleko zerbitzu edo produktu berri bat garatu nahi duten enpresek, berriz, askoz jota 3 urtez erabili ahal izango dute. Proiektuak aukeratzeko, bereziki kontuan hartuko dira ideiaren izaera berritzailea, nolako potentziala duten merkatu globalean sartzeko eta jarduera ekonomikoa eta enplegua sortzeko eta nolako aukerak dituzten haztegian dauden proiektuekin kolaborazioak sortzeko.\nKBi Digital haztegi aurreratu bat da, Bilboko Udalak eta Bizkaiko Foru Aldundiak elkarrekin bultzatzen dutena eta Bilboko Auzo Factory Irazabal-Matiko zentroan kokatuta dagoena. Espazioa 2014an jarri zen martxan, helburu honekin: enpresak eta aberastasuna sortzea herrian, ekintzailetza digitala bultzatuz.


Arrasatear batek aurkeztu du lurraldearen etorkizuna hobetzeko ideia onenetako bat. | Kimu Berri\nDecember 27th, 2017 | mikelorobengoa\nOndorengoa izan da bere proposamena: Ipar Amerikako unibertsitateen Entrepreneurship Club-aren espiritua Gipuzkoan ezartzea, lurraldeko unibertsitateen ekimen ekintzaileen eta eskualdeko eta tokiko agentzien arteko komunikaziorako espazio informal sortuz, horrela ekintzailetasunaren aldeko jarrerak eta kulturak sortzeko.\nBere lanarekin batera, beste bi ikaslerenak ere saritu dituzte: turismoa ongi planifikatu eta guztiontzat iraunkor bat lortzeko erronka eta Teknologia Aeroespazialeko Berrikuntza eta Garapen Zentroa proposatu dituzte horiek.\nAltuning Pro Gipuzkoa ekimenaren baitan saritu dituzte hirurak, lanen originaltasuna eta izaera berritzailea balioetsiz. Nazioarteko programa arautuetan parte hartzen duten unibertsitate ikasleei zuzendutako ekimena da. Haiei aukera ematen zaie beren ekarpenak egin ditzaten Gipuzkoaren etorkizuna hobetzeko, atzerrian bete duten egonaldietan ezagutu dituzten esperientzietan eta ideietan oinarrituta, lurraldearen abiada ekonomikoa berraktibatzeko ikasketa izateko helburuarekin.\nAurten, oso diziplina akademiko desberdinetako 46 ikaslek hartu dute parte. Ekarpen guztien artean, 16 finalera iritsi dira eta, horien artetik, hiru izan dira sarituak. Irabazle bakoitzak 2.000 euroko sari bat\nEtorkizuna Eraikiz ekimenaren barruan kokatzen da Altuning Pro Gipuzkoa. Foru jauregian egin dute sari emate ekitaldia, I.M. de Altuna fundazioak antolatuta eta foru erakundearen eta Kutxa Fundazioaren lankidetzarekin. Ekitaldian esku hartu du diputatu nagusiak eta aurkeztutako proiektuen balioa nabarmendu du, "Gipuzkoako etorkizunerako garrantzi handiko gaiak aintzat hartzen baitituzte".


Berriz ere hauteskundeak\nGorka Salaberria 2016 mai 08 Irura\nHarituz Bertsozale Bilgunea 2016 mai 08 Anoeta\nEGILEA: TXOMIN AZPIROZ DOINUA: IPARRAGIRRE ABILA DELA\nGUTUNA: Tortura, frogak eskatuko al dizkie?\nEH BILDU Amasa Villabona 2016 mai 04 Amasa-Villabona\nIñaki Zubeldia 2016 mai 03 Ikaztegieta\nOier Urkola 2016 mai 01 Anoeta\nHerriko festetan, guraso elkartean, baserriko lanetan, udaletxean edo gaztetxean, langilea izatea derrigor bete beharreko araua izan da urteetan.\nGarikoitz C. Murua 2016 mai 01 Tolosa\nManex Izagirre Elizaran 2016 mai 01 Tolosa\nTxikia nintzela ireki zidaten lehen kontu korrontea, beste haur askori bezala Gaztetxoen Elkartean. Oraindik kutxak dirua gordetzeko kaxa erraldoiak zirela pentsatzen nuen garaian. Animalien kromoa...\nMaider Jauregi 2016 api 30 Orendain\nEmakume erresistente eta errepresaliatuek jaso dute aurten omenaldia Elgetan, Intxortako egunean. Kolpe militar faxistaren aurka borrokan aritutakoak gogoan izan dituzte, eta haiekin batera, ondore...\nHarituz Bertsozale Bilgunea 2016 api 29 Tolosaldea\nEGILEA: ION BELOKI\nTxikitasunaz, hanka punttetan\nIrene Arin 2016 api 28 Tolosa\n"Irribarrea izango da gure mendekua"\nOihana Iguaran 2016 api 26 Amasa-Villabona\n"Antena ta ETB"\nAnjel Mari Peñagarikano 2016 api 25 Anoeta\n"Euskara etxean eta kalean, familian eta lagunekin"\nIñaki Zubeldia 2016 api 25 Ikaztegieta\nOlatz Artola Apezteguia 2016 api 24 Tolosa\nZilbor-hestea mozterako lotzen digute ezaugarri jakin batzuetara. Hankartean daukaguna bezalakoa behar dugu izan. Zakila dutenak kanpora begirakoak, agerikoak, handinahiak, malatsak, gogorrak; alua...\nLeticia Aristi 2016 api 24 Tolosa\nOskar Tena 2016 api 24 Tolosa\nIrene Larraza 2016 api 24 Tolosa\nGure etxeko afariak nahikoa entretenigarriak izaten dira. Kaotiko samarrak ez esatearren. Ez da seme-alabak jateko gogaikarri jartzen direnik, edo mahaian gutxi gorabehera txukun egoten ez direnik....\n"Erabakitzeko eskubidea hainbeste entzun dut, ez baitut dagoeneko ulertzen"\nOihana Iguaran 2016 api 19 Amasa-Villabona\nErabakitzeko eskubidearen eta oro har, eskubideen inguruko hausnarketa egin du Oihana Iguaranek Kale Kantoitik.\nIdaztea, ondo zaindu beharreko gaitasuna\nMikel Goñi 2016 api 17 Amezketa\nGaurkoan hilabetean behin egiten dudan zutabe honi esker atera ditudan hainbat ondoriori buruz idaztea pentsatu dut. Izan ere, buruko minik ematen ez didan arren, buru hauste batzuk sortzen dizkida...\nHarituz Bertsozale Bilgunea 2016 api 17 Berastegi\nEGILEA: IÑIGO GOROSTARZU Doinua: Etaren su etenetik


Gustura ezagutuko genituen arraunlarien beraien iritziak behin urak baretu zirenean. Baldintza haietan ateratzearena azken finean beraiekin adostutako erabakia izan zen? Ados zeuden erlojuz kontra ateratzeko erabakiarekin edo ateratzekotan, ohiko eran, launaka, ateratzearen aldekoak ziren?\nJakiteko gogoz geratu ginen\nEztabaida luzea izan genuen horren harira estropada amaitutakoan, behin alde zaharreko kale laiotz koloretsuetan babestu ginenean: Ea arriskua denentzat berdina izan al zen? Ea olatuaren kolpeari eusteko alde handia dagoen ontzi barruan gizonezkoak izan edo emakumezkoak? Ea emakumeen traineru guztiek zuten esperientzia nahikoa horrelako itsasoan aritzeko? Ea lepagaineko errotan emakumeak era paternalistan babesteko joera iltze-katurik duten arraun munduan agintzen dutenek? Ea zergatik den hain txikia emakumeen presentzia erabaki horiek hartzen diren toki eta uneetan?\nGustura ezagutuko genituen arraunlarien beraien iritziak behin urak baretu zirenean. Baldintza haietan ateratzearena azken finean beraiekin adostutako erabakia izan zen? Ados zeuden erlojuz kontra ateratzeko erabakiarekin edo ateratzekotan, ohiko eran, launaka, ateratzearen aldekoak ziren? Jakiteko gogoz geratu ginen.


Batuaren utopia eta ideologia | Iritzia | Berria\nBatuaren utopia eta ideologia\nEdu Apodaka -\nEuskalgintza postideologikoan ideologiak kakofonia jasanezina dirudien honetan azaldu nahiko nuke, nire iritziz, zertan diren hizkuntza estandar batuaren ideologia eta utopia. Hizkuntzak estandarizatzea operazio politikoa izan da gehien-gehienetan. Administrazio militar, erlijioso, burokratiko edota merkatu batu baten tresna izan ez denean goi-elite baten euskarri eta bereizgarria izan da. Hizkuntza gutxitu eta azpiratuetan, berriz, aspaldi bilakatu zen horiei guztiei aurre egiteko tresna, eta areago, ukatuta zituzten izatasun, osotasun eta duintasuna erdiesteko bide.\nMundu bazter hau erdibitu duten nazio-estatuek gogotik landu dute elebakartasuna, asmo argiz: hizkuntza hegemoniko estandarizatuek, hiztunen eta munduaren artean ezarrita, mundua irudikatzeko eta adierazteko monopolioa izan zezaten. Dagoeneko, mundurako sarbidea hizkuntza hegemonikoena da. Mintzaira gutxituak, berriz, hegemonikoen bitartekotzapean ez dira gai bizi munduak bere baitan osotasunez biltzeko eta biziarazteko. Ezarian ere, bitartekotza erabateko ordezkapena bilakatzen ari zaigu. Horretan dugu euskarazko jarduna: mendekoa, gero eta subordinatuagoa, gero eta erdarazkoagoa. Bitartean, euskarak subordinatua den artean bizirik dirauela argudiatuta, hizkuntza politika ofizialak diglosiaren onurak zein handiak diren gaztigatzen digu bere manifestuetan. Hala ere, testu horiek idazten dituztenek ere badakite hizkuntzen baztertze eta ahazte prozesu sozialetan diglosia ez dela biziberritzeko bide, gainditu beharreko kinka baizik.\nHartarako, euskara estandar batuaren utopia: diglosia gainditzeko euskara bat, noranahikoa eta oro-mintzo. Utopia baita euskarak funtzionaltasun osoa eta hegemonia soziala izatea. Utopia baita diglosiarik gabeko euskal jendarte bat, non euskaldun elebakarra izaterik legokeen, nahiz eta bat bera ere ez izan, nahiz eta denok eleaniztunak izan. Zaharra eta tematia da, hala ere, diglosiaren ideologia gure artean: fisika, matematika eta «gai oriek erdarari utzita ere, euskerari geratzen zaion bazter polita: etxe barrengoa, erri artekoa, errelijioaren magal goxoa» zioen 1949an A. M. Labayenek. Bazter politetatik kanpo, bazter itsusi, hotz eta zatarrenetara ere euskara zabaltzeko ahalegina da batua.\nHartarako, komunitate batuaren utopia: estandarraren funtzionaltasunetik erdararen hegemonia sozial, politiko, kulturala gaindituko zuen komunitatearen utopia. Batua erdara ordezkatzera etorri zen, hau da, ordezkapen linguistikoa iraultzera. Erdara du lehiakide, ez euskalki estandarizatuak, ezta azpi-aldaera ez-estandarizatuak ere. Denak dira elkarren osagarri; denak, euskaldunen aukerak euskararen baitan. Hori guztia, jakina, subordinazio diglosikoaren aurkako ideologiatik, eta bertatik ere ez da nahikoa euskarak aukera formal guztiak eskaintzea: gure jendartean topatu behar ditugu euskara guztiak egiteko aukera praktikoak. Izan ere, diglosiaren aurkako ideologiak gure bizi mundua euskalduntzea du helburu, ez euskararen lagunarte bereizia eta bere baitara mugatua antolatzea.\nHortaz, auzia ez da hizkuntza bera, komunitatea baizik, edo zorrotzago esan, euskara hizkuntza komuna dutela ohartu barik bizi diren munduak eratzea. Alegia, oraingo erronka, betikoa, euskaraz mundua bere egiten duten askotariko jendeen jendartea asmatzea, osatzea eta biziaraztea da. Areago egun, nazio-estatuek ezarritako diglosiari globalizazioak eta teknologia digitalek ekarritakoa gehitu zaion honetan. Arineketan aldatu zaigun bizi munduan bazter berriak ditugu erdal bitartekorik gabe euskaraz bizi eta atzitzeko, horrela egin ezean ordezkapena guztiz burutuko da eta ez denbora luzean. Batuaren utopiari eutsi behar diogu: diglosiarik gabeko euskal jendartera bidean, funtzionaltasun osoko euskarazko jardunari eutsi eta biziberritu; eta horretarako, sormen soziolinguistiko, teknologiko eta politikoa erruz beharko dugu.


2020ko otsailaren 24ko bilkura | Parlamento de Navarra\n2020ko otsailaren 24ko bilkura\nNoiz argitaratua Astelehena, 2020.eko Otsaila 24\nMAHAIAK ETA ELEDUNEN BATZARRAK GAUR –ASTELEHENA, OTSAILAK 24– EGINIKO BILKURAN HARTUTAKO ERABAKIAK\nNafarroako Parlamentuko Mahaiak eta Eledunen Batzarrak bilkura egin dute gaur –astelehena, otsailak 24–, 10:00etan, eta honako erabaki hauek hartu dituzte:\n- Mahaiak jasotzat eman ditu 2020rako Aurrekontu Orokorrei buruzko Foru Legea dela-eta mantendu diren zuzenketak.\n- Horren bidez, Nafarroako Gobernua premiatzen da berrikus ditzan gaur egun dituen protokoloak eta bitartekoak, eutanasia arautzeko lege proposamenaren arau-garapenaren ondoren prozedura berriak behar diren edo ez antzematekoak. Geroa Bai parlamentu taldeko Ana Isabel Ansa Ascunce andreak aurkeztu du.\n- Horren bidez, Osasun Departamentua premiatzen da osasun-garraioa berehala lizita dezan. Navarra Suma talde parlamentarioko Cristina Ibarrola Guillén andreak aurkeztu du.\n- Horren bidez, Nafarroako Gobernua premiatzen da ikasle guztiei ikaspostu publiko bat berma diezaien beren bizilekuaren eremuko ikastetxe batean. Izquierda-Ezkerra talde parlamentario mistoak aurkeztu du.\n- Horren bidez, Nafarroako Gobernua premiatzen da bitartekari lana egin dezan etxebizitza sozialak erosi dituzten enpresekin, irteera espekulatiborik bila ez dezaten, hurrengo urteetan babes ofizialeko izaera galduko duten etxebizitzekin errolda egin dezan eta etxebizitza sozialen inguruko araudia alda dezan. Geroa Bai talde parlamentarioko Mikel Asiain Torres jaunak aurkeztu du.\n- Horren bidez, Nafarroako Gobernua premiatzen da Osasun Departamentuak 2014/2020 aldirako sustatu duen Kronikoen Planeko dementzien atala ezartzeko prozesua osa dezan. Nafarroako Alderdi Sozialista talde parlamentarioko Patricia Fanlo Mateo andreak aurkeztu du.\n- Horren bidez, Nafarroako Gobernua premiatzen da praktikaldia eta lekualdatze-lehiaketa egokitu ditzan amatasun edo aitatasun baja hartu duten praktiketako funtzionarioen egoerara. Navarra Suma talde parlamentarioko Alberto Bonilla Zafra jaunak aurkeztu du.\n- Horren bidez, Nafarroako Gobernua premiatzen da Madrilgo Erkidegoko lehendakariari exigi diezaion, bai eta haren alderdi politikoari ere, publikoki zuzendu ditzan nafarren ordezkari politikoak “kaikuak” direla esanez egindako adierazpenak. Nafarroako Alderdi Sozialista, Geroa Bai eta EH Bildu Nafarroa talde parlamentarioek eta Nafarroako Podemos-Ahal Dugu foru parlamentarien elkarteak aurkeztu dute.\n- Horren bidez, Nafarroako Gobernua premiatzen da kartzela zaharra zegoen orubea Memoriaren Leku deklara dezan, Nafarroako Memoria Historikoaren Tokiei buruzko abenduaren 26ko 29/2018 Foru Legea betetzeko. Geroa Bai eta EH Bildu Nafarroa talde parlamentarioek, Nafarroako Podemos-Ahal Dugu foru parlamentarien elkarteak eta Izquierda-Ezkerra talde parlamentario mistoak aurkeztu dute.\n- Horren bidez, Nafarroako Gobernua premiatzen da etxerik gabeko pertsonentzako etxebizitza-politikarekin jarrai dezan, bereziki HousingFirst programarekin. Nafarroako Alderdi Sozialista eta Geroa Bai talde parlamentarioek, Nafarroako Podemos Ahal Dugu foru parlamentarien elkarteak eta Izquierda-Ezkerra talde parlamentario mistoak aurkeztu dute.\n- Horren bidez, Espainiako Gobernua premiatzen da erretira dezan Nafarroako Foru Zuzenbide Zibilaren Konpilazioa edo Foru Berria aldatu eta gaurkotzeko apirilaren 4ko 21/2019 Foru Legearen zenbait apartaturen aurka aurkeztutako konstituzio-kontrakotasuneko errekurtsoa. Navarra Suma talde parlamentarioko Juan Luis Sánchez de Muniáin Lacasia jaunak aurkeztu du.\n- Horren bidez, Nafarroako Gobernua premiatzen da behar diren jarraibide eta neurriak har ditzan material didaktikoetan jasotzeko ezker abertzale bortitzaren gizateriaren aurkako genozidio eta krimenen ekintzen kontakizuna. Navarra Suma talde parlamentarioko Carlos Pérez-Nievas López de Goicoechea jaunak aurkeztu du.\n- Lurralde Antolamenduko, Etxebizitzako, Paisaiako eta Proiektu Estrategikoetako kontseilariarena, etxebizitza galtzeko arriskuagatik ehunka familiak bizi duten egoera larria konpontzeko egindako kudeaketei buruz informa dezan. Navarra Suma talde parlamentarioko Jorge Esparza Garrido jaunak aurkeztu du.\n- Iruñerriko Mankomunitateko lehendakariak azaldu eta erakuts dezan Iruñerriko hiri-garraioaren VII. Plana (2020). EH Bildu Nafarroa talde parlamentarioko Adolfo Araiz Flamarique jaunak aurkeztu du.\n- Hezkuntza kontseilariak 2020-21 ikasturterako aurre-matrikulazio prozesua azal dezan, bereziki aukeratutako ikastetxe publikoan onartu ez diren ikasleen egoera, eta ikastetxe publikoetan eskola-unitateak automatikoki ez banatzeko arrazoiak, ikasgela bakoitzeko 25 eskaera gainditzen direnean. Izquierda-Ezkerra talde parlamentario mistoak aurkeztu du.\n- Garapen Ekonomiko eta Enpresarialeko kontseilariarena, azal ditzan Ingurumeneko Konferentzia Sektorialean trantsizio energetikoa dela-eta landutako edukiak. Nafarroako Alderdi Sozialista eta Geroa Bai talde parlamentarioek eta Nafarroako Podemos-Ahal Dugu foru parlamentarien elkarteak aurkeztu dute.\n- Unibertsitateko, Berrikuntzako eta Eraldaketa Digitaleko kontseilariarena, Nafarroako Osasun Publikoan medikuntza pertsonalizatuari buruz ezarriko diren estrategiari eta neurriei buruz informa dezan. Nafarroako Alderdi Sozialista talde parlamentarioko Antonio Javier Lecumberri Urabayen jaunak aurkeztu du.\n- Lurralde Antolamenduko, Etxebizitzako, Paisaiako eta Proiektu Estrategikoetako kontseilariarena, NASUVINSAren konplexutasun-mailaren aldaketari buruz informa dezan. Navarra Suma talde parlamentarioko Jorge Esparza Garrido jaunak aurkeztu du.\n- Landa Garapeneko eta Ingurumeneko kontseilariarena, Nafarroako zabortegien egoerari buruz informa dezan. Nafarroako Gobernuak aurkeztu du.\n- Unibertsitateko, Berrikuntzako, eta Eraldaketa Digitaleko kontseilariarena, Datuaren Manifestu Etikoari buruz informa dezan. Navarra Suma talde parlamentarioko Ángel Ansa Echegaray jaunak aurkeztu du.\n- Iruñeko alkateak etxebizitzetarako lurzoru alternatiben berri eman dezan, Erripagaineko UPSa aldatu eta Belosoko Erripako paisaia eta ingurumen interesa errespetatze aldera. Navarra Suma talde parlamentarioko Juan Luis Sánchez de Muniáin Lacasia jaunak aurkeztu du.\n- TRADISNAren eta ANETen ordezkaritza batek garraiolariaren ikuspuntutik azter ditzan Nafarroako Gobernuak N-121-A errepidean ezarritako epe laburreko eta luzeko neurriak. Navarra Suma, Nafarroako Alderdi Sozialista, Geroa Bai eta EH Bildu Nafarroa talde parlamentarioek, Nafarroako Podemos Ahal Dugu foru parlamentarien elkarteak eta Izquierda-Ezkerra talde parlamentario mistoak aurkeztu dute.\n- Beireko eta Pitillasko herritarren ordezkaritza batek, Osasungintza Duinaren aldeko Plataforma ordezkatuz, eskualdearen egoera azal dezan. Navarra Suma, Nafarroako Alderdi Sozialista, Geroa Bai eta EH Bildu Nafarroa talde parlamentarioek, Nafarroako Podemos-Ahal Dugu Nafarroa foru parlamentarien elkarteak eta Izquierda-Ezkerra talde parlamentario mistoak aurkeztu dute.\n- Nafarroako Langile Komisioak Sindikatuko ordezkariek, Iruñeko Guelbenzu Kirol Zentroko langileek eta instalazio horretako erabiltzaileek azal dezaten nolako arazoa sortu den instalazioa guztiz ixteko Kultura eta Kirol Departamentuak hartu duen erabakiarekin. Izquierda-Ezkerra talde parlamentario mistoko María Luisa De Simón Caballero andreak aurkeztu du.\n- Nafarroako Gobernuak finantzatutako Nagen1000 eta Diana ikerketa-proiektuei, haien emaitzei eta Nafarroako herritarrei osasun laguntza emateko aplikazioari buruzkoa. Nafarroako Alderdi Sozialista talde parlamentarioko Antonio Javier Lecumberri Urabayen jaunak aurkeztu du.\n- Lehen sektorearentzako laguntzen deialdiari buruzkoa. Navarra Suma talde parlamentarioko Miguel Bujanda Cirauqui jaunak aurkeztu du.\n- Itxarote-zerrenden Kontingentzia Planari buruzkoa. Navarra Suma talde parlamentarioko Cristina Ibarrola Guillén andreak aurkeztu du.\n- Aurre-matrikulazioaren datuei buruzkoa. Nafarroako Alderdi Sozialista talde parlamentarioko Jorge Aguirre Oviedo jaunak aurkeztu du.\n- Castejongo Dos de Mayo ikastetxe publikoari ingelesez ikasteko\nprograma uzteko baimena ez emateko arrazoiei buruzkoa. Nafarroako Alderdi Sozialista talde parlamentarioko Jorge Aguirre Oviedo jaunak aurkeztu du.\n- Gizarte Segurantzaren kudeaketa Foruaren Hobekuntzan adierazitako moduan hartzeari dagokionez Gobernuak daukan jarrerari buruzkoa. EH Bildu Nafarroa talde parlamentarioko Maiorga Ramírez Erro jaunak aurkeztu du.\n- Otsailaren 16an, “ETAk bortxaz lekualdatuen eta gizateriaren aurkako bere krimenen biktima guztien oroitzapen-eguneko” ekitaldian Nafarroako Gobernuak izan zuen ordezkaritza instituzionalari buruzkoa. Navarra Suma talde parlamentarioko José Suárez Benito jaunak aurkeztu du.\n- Uxueko monumentu-multzoari buruzko galdera berrestea. EH Bildu Nafarroa talde parlamentarioko Adolfo Araiz Flamarique jaunak aurkeztu du.\n- Tuterako bigarren ZIU mugikorrari eta Lodosako anbulantzia berriari buruzkoa. Navarra Suma talde parlamentarioko Cristina Ibarrola Guillén andreak aurkeztu du.\n- Herritarren Segurtasuna Babesteko 4/2015 Lege Organikoa indarrean sartu zenetik Foruzaingoak egindako zehapen-espedienteei buruzkoa. EH Bildu Nafarroa talde parlamentarioko Adolfo Araiz Flamarique jaunak aurkeztu du.\n- Arriskutsuak ez diren industria-hondakinen zabortegiei eta amianto-hondakinen biltegiei buruzkoa. EH Bildu Nafarroa talde parlamentarioko Adolfo Araiz Flamarique jaunak aurkeztu du.\n- Finantza-transakzioen gaineko zerga eta zenbait zerbitzu digitalen gaineko zerga direla-eta Ministroen Kontseiluak 2020ko otsailaren 18an onetsitako lege-proiektuei buruzkoa. EH Bildu Nafarroa talde parlamentarioko Adolfo Araiz Flamarique jaunak aurkeztu du.\n- Zuastiko Zerbitzugunearen ondoko atean ordainleku bat jartzeari buruzkoa. EH Bildu Nafarroa talde parlamentarioko Adolfo Araiz Flamarique jaunak aurkeztu du.\n- Enplegu plana prestatu eta onesteko egutegiari buruzkoa. Navarra Suma talde parlamentarioko María Isabel García Malo andreak aurkeztu du.\n- Enplegu Plana onesteko datari buruzkoa. Navarra Suma talde parlamentarioko María Isabel García Malo andreak aurkeztu du.\n- Enplegu planaren prestaketari buruzkoa. Navarra Suma talde parlamentarioko María Isabel García Malo andreak aurkeztu du.\n- Alokairu araubideko etxebizitza babestuei buruzkoa. EH Bildu Nafarroa talde parlamentarioko Maiorga Ramírez Erro jaunak aurkeztu du.\n- Nekazariek eta abeltzainek produktuak zuzenean saltzea arautuko duen dekretu berria onesteari buruzkoa. EH Bildu Nafarroa talde parlamentarioko Maiorga Ramírez Erro jaunak aurkeztu du.\n- NPBrekiko jarrera bateratua zehazte aldera, Nafarroako Gobernuak, parlamentuko taldeek eta nekazaritza eta abeltzaintzako erakundeek osatutako lantalde bat sortzeari buruzkoa. EH Bildu Nafarroa talde parlamentarioko Maiorga Ramírez Erro jaunak aurkeztu du.\n- Mahaiak, Eledunen Batzarrari entzun ondoren, jasotzat eman du 1/2020 Legegintzako Foru Dekretua, otsailaren 19koa, Tributu Harmonizazioari buruzkoa, zeinaren bidez aldatzen baitira Balio Erantsiaren gaineko Zergari buruzko abenduaren 30eko 19/1992 Foru Legea eta Balio Erantsiaren gaineko Zergaren Erregelamendua, martxoaren 8ko 86/1993 Foru Dekretuaren bidez onetsia.\n- Mahaiak eta Eledunen Batzarrak jasotzat eman dute Castejongo Udalaren 2018ko ekitaldiari buruzko fiskalizazio-txostena.\n- Mahaiak eta Eledunen Batzarrak jasotzat eman dute 2019ko abenduaren 31n emandako abalei eta abalatutako zenbatekoei buruzko informazioa.\n- Mahaiak eta Eledunen Batzarrak jasotzat eman dute 5/2020 Irizpena, Nafarroako Kontseiluarena, Nafarroako Zuzenbide Zibilaren Konpilazioa edo Foru Berria aldatu eta gaurkotzeko apirilaren 4ko 21/2019 Foru Legearen honako legeen konstituzionaltasunari buruzkoa: 11., 12. eta 54. legeak –c letraren bigarren paragrafoa–, 72. legea –azken paragrafoa–, 471. legea –azken paragrafoa–, 483. legea –bigarren paragrafoa–, 495. legea –bigarren eta hirugarren paragrafoak– eta 511. eta 544. legeak.\n- Eledunen Batzarrak adierazpen instituzional bat onetsi du, zeinaren bidez Nafarroako Parlamentuak Madrilgo Erkidegoko lehendakariari eta haren alderdi politikoari exigitzen baitie publikoki zuzen ditzatela 2020ko otsailaren 18an egindako adierazpenak. Nafarroako Alderdi Sozialista, Geroa Bai eta EH Bildu Nafarroa talde parlamentarioek eta Nafarroako Podemos-Ahal Dugu foru parlamentarien elkarteak aurkeztu dute.\n1. eta 2. puntuak aho batez onetsi dira. 3. puntua PSN, Geroa Bai, EH Bildu, Podemos-Ahal Dugu eta I-E-ren aldeko botoekin eta Navarra Sumaren abstentzioarekin onetsi da.\n“1. Nafarroako Parlamentuak adierazpen horiek publikoki zuzentzeko exigitzen die Madrilgo Erkidegoko lehendakariari eta bere alderdi politikoari.\n2. Nafarroako Parlamentuak arbuiatu egiten du erkidegoen arteko liskarra erabiltzea, eta, azkenik, pertsonen arteko liskarra argudio politiko gisa erabiltzea, hori baita jarduera politikoaren adierazpenik okerrena.\n3. Nafarroako Parlamentuak elkartasuna adierazi nahi die Leongo, Balearretako eta Kataluniako herritarrei, horiek izan baitira, nafarrarekin batera, Madrilgo Erkidegoko lehendakariaren irainen amaierako helburua”.\n- Eledunen Batzarrak aho batez onetsi du adierazpen instituzional bat. Horren bidez, Nafarroako Parlamentuak berretsi eta babestu egiten du Bakea eta Askatasuna Sahara Mendebaldean taldeartekoen XXIV. Konferentziak onetsitako Santanderko Adierazpena. “Paz y Libertad en el Sahara-Bakea eta Askatasuna Saharan” taldeartekoak aurkeztu du.\n“Nafarroako Parlamentuak berretsi eta babestu egiten du Bakea eta Askatasuna Sahara Mendebaldean taldeartekoen XXIV. Konferentziak onetsitako Santanderko Adierazpena”.\n- Eledunen Batzarrak adierazpen instituzional bat onetsi du aho batez. Horren bidez, Nafarroako Parlamentuak bat egiten du Gaixotasun Arraroen Munduko Egunaren ospakizunarekin. Navarra Suma talde parlamentarioak aurkeztu du.\n“1. Nafarroako Parlamentuak bat egiten du Gaixotasun Arraroen Nazioarteko Egunaren ospakizunarekin, eta horretarako egoitzako fatxada arrosaz argiztatuko du 2019ko otsailaren 29an.\n2. Nafarroako Parlamentuak beharrezkotzat jotzen du Nafarroan Gaixotasun Arraroek ukitutako Pertsonentzako Arreta Plana garatu eta ezartzea. Plana 2017an egin zen.\n3. Nafarroako Parlamentuak beharrezkotzat jotzen du Nafarroako Gaixotasun Arraroen Erregistroaren jarraipena eta etengabeko eguneratzea bermatzea, horretarako behar adina baliabide emanez, bai Estatuko erregistroarekiko lankidetza eta koordinazioa ere.\n4. Nafarroako Parlamentuak beharrezkotzat jotzen du gaixotasun arraroen ikerketa, diagnostikoa eta aholku genetikoa, medikuntza genomikoa eta doitasunezko medikuntza bultzatzea eta lehenestea, gaixoaren ikuspegia txertatuz.\n5.- Nafarroako Parlamentuaren ustez, beharrezkoa da gaixotasun arraroen diagnostiko goiztiarra hobetzeko neurriak ezartzea eta arretarako eredu integratu, integral eta sozio-sanitario bat bermatzea, gaixotasun arraroak dituzten pertsonengan eta haien familietan zentratua, ahal den neurrian, desgaitasunari aurrea hartuz eta autonomia sustatuz.\n6. Nafarroako Parlamentuak beharrezkotzat jotzen du koordinazioa eta sarean lan egitea, bai gaixotasun arraroen arretan, bai ikerketan, eta emaitzak gaixotasun arraroen arloan lan egiten duten beste erakunde eta ikerketa zentro batzuekin partekatzea.\n7. Nafarroako Parlamentuak beharrezkotzat jotzen du beharrezko neurriak ezartzea diagnostiko goiztiarra bermatzeko, arretarako erreferentziazko zentro eta unitateetarako sarbidea bermatzeko eta ebidentzia zientifikoan oinarrituta egon eta gaixotasun arraroak dituzten pazienteei osasunean balioa emango dien berrikuntza diagnostiko eta terapeutikorako sarbidea bermatzeko.\n8. Nafarroako Parlamentuak beharrezkotzat jotzen du hezkuntza, gizarte eta osasun arloko baliabideak behar adina hornitzea, hezkuntza erabat inklusiboa bermatzeko eta gaixotasun arraroak dituzten pertsonei beharrezko prestazioak eskuratzeko aukera bermatzeko.\n9. Nafarroako Parlamentuak beharrezkotzat jotzen du elkarteen mugimenduari laguntza ematea eta desgaitasunari laguntzeko zentro eta zerbitzuetarako behar diren baliabideak bermatzea, Nafarroako Gaixotasun Arraroen Taldearekin (GERNA) eta gaixotasun arraroak dituzten pertsonei laguntzen dieten beste elkarte batzuekin lankidetzan.\n10. Nafarroako Parlamentuaren ustez, beharrezkoa da gaixotasun arraroak dituzten pertsonek eta haien familiek bizi duten egoeraren inguruko gizarte sentsibilizazioa bultzatzea, baita osasun arloko profesionalei gaixotasun arraroetan prestakuntza ematea ere".\n- Eledunen Batzarrak aho batez onetsi du adierazpen instituzional bat, zienaren bidez Nafarroako Parlamentuak bat eginen baitu Palestinako herriaren giza eskubideak errespetatuko direla bermatzeko kanpaina eta ekimen sozialekin. EH Bildu talde parlamentarioak, Podemos-Ahal Dugu foru parlamentarien elkarteak eta Izquieda-Ezkerra talde mistoak aurkeztu dute.\n“Nafarroako Parlamentuak bat eginen du Palestinako herriaren giza eskubideen errespetua ziurtatzeko eta, bereziki, Nafarroako enpresek lurralde okupatuetan nazioarteko zuzenbidea betetzen dutela bermatzeko kanpaina eta ekimen sozialekin”.\nAdierazpenak beste bi puntu bazeuzkan, baztertu egin direnak kontrako botoa eman dutelako Navarra Sumak eta PSNk eta Geroa bai abstenitu delako. Honako hau zioten:\n“1. Nafarroako Parlamentuak Espainiako Gobernuari eskatzen dio berehala aplika dezan Israelgo Estatuarekin eta estatuko enpresa israeldarrekin armen eta segurtasun- eta ziberzaintza-aparatuen merkataritza-debekua, estatu horrek nazioarteko zuzenbidea urratzeari eta herri palestinarraren aurkako gerra krimenak egiteari uzten ez dien bitartean.\n2. Nafarroako Parlamentuak Nafarroako Gobernua premiatzen du lurralde palestinar okupatuko proiektuetan lan egiten duten enpresei edozein motatako laguntza publikoa ken diezaien, horrela ekonomikoki ez laguntzeko ez okupazioa, ez giza eskubideen urraketa, ez lurren espoliazioa, ez legez kanpoko kokaguneak, horiek gerra krimenak baitira Genevako IV. Konbentzioaren arabera".\nDictamen Consejo Navarra LF 21-2019 FUERO NUEVO\nDeclaración de Santander- XXIV Conferencia Intergrupos Parlamentarios Paz y Libertada en el Sáhara Occidental


odol | martuteneauzoa\nAtzo arratsaldean, 18:30ak eta 20:30ak bitartean odol emateko aukera egon zen Martutenen. Gaztelekua izan zen topalekua. Auzoan azkenekoz odol emateko aukera egon zenean 37 pertsona gerturatu ziren, eta oraingo honetan 34k egin dute. Beharrak zenbaki horiek altuagoak izatea eskatzen duen arren, antolatzaileak pozik azaldu dira, zenbatekoak moduren batean mantendu direlako. Odol eman ondoren, emaileek indarrak berreskuratzeko aukera … Seguir leyendo →


Pick-upa prestatutakoan, merkantziak bezala lerrokatu, eta estalki astun bat bota ziguten gainera. Estalkiak betiko usain bera zuen, haragi errea. Ez genuen kanpora ezer ikusten, eta pixka bat haserretu nintzen. Hitzak etorri zitzaizkidan, ez dakit nondik. “Nik ezin dut bidaiatu nora noan ikusi gabe”. Gidariak kalaxnikova hartu eta armaren muturrarekin burua ireki zidan, oraindik hemen daukat orbana, ikusten duzu? Gero oihuka hasi zen, “Sabrathara joango ez zarela uste baduzu zergatik igo zara pick-up honetara?”. “Oke”, makurtu nintzen, “barkatu”. Eta mundu guztia isildu zen. Han haien menpe zaude, ezin duzu ezer esan.\nEz dakit zenbat ordu egin genuen bidean, estalkiaren azpitik ez da argirik ikusten, eta argirik ikusten ez bada ezin da denbora ongi kalkulatu. Han beti da gaua, gaua eta haragi errea. Denboraren erreferentzia bakarra zure buruko zauria da. Odola lehortzen hasi zen.\nHalako batean, pick-upak gelditzera egin zuen, ilunpean, basamortu zabalean. Eta han jaitsarazi gintuzten denak, Sabrathatik hamabi edo hamahiru kilo-ra. “Hemendik aurrera oinez segituko duzue”, esan ziguten, “baina yallah yallah, azkar ibili, eguzkia azaldu baino lehen iritsi behar duzue”. Hango legea hola da, poliziak atzemanez gero Deb Debera itzularaziko zaitu, edo kartzelara bidaliko.\n“Habibi, azkar, yallah yallah”, gidariak fusilarekin seinalatzen zigun bidea, “lau, bost, sei”, ordularia erakusten zigun, “azkar, yallah, harantz”. Lasterka abiatu ginen. Bero izugarria egiten zuen, eta egarri ginen, baina han ez zen urik, eta ez zen denborarik. Goizeko laurak ziren, eta yallah yallah.\nSei pertsona iritsi ginen Sabrathara, lehen postuan gindoazen seiak. Besteak atzean gelditu ziren, basamortuaren erdian. Poliziarekin, edo egarriarekin. Ez dakit.


"Zientzialaria zuria, heteroa, geniala, gizonezkoa... dela uste dugu oraindik" - Gipuzkoako Hitza\n“Zientzialaria zuria, heteroa, geniala, gizonezkoa… dela uste dugu oraindik”\nCOVID-19aren pandemiak agerian utzi du zientzia arloko ikerketaren garrantzia. Hain zuzen ere, mundua "garai historiko bat" bizitzen ari dela azpimarratu du Idoia Mugikak.\n2021, apirilak 16 Elkarrizketa, gipuzkoa 545\nZientziaz hizketan hasi, eta “kultura” aipatu du berehala. Kimika organikoan doktorea da Idoia Mugika (Donostia, 1979), eta, Eureka zientzia museoan aritu ondoren, lau urte daramatza Donostiako Materialen Fisika Zentroan komunikazio eta dibulgazio arduradun gisa lanean. EHU Euskal Herriko Unibertsitatearen eta CSIC Espainiako Zientzia Ikerketen Kontseilu Nagusiaren arteko zentro mistoa da Materialen Fisika Zentroa. Mugikak erabateko garrantzia eman dio zientzialarien eta herritarren arteko zubi lanari, eta emakumezkoek zientziaren munduan egiten duten ezkutuko lana goratu du.\nIdoia Mugika. Mendiola ere bai. Donostiarra. Kimikaria. Bi umeren ama. Zientziaren dibulgazioan ari dena… Zer gehiago zara?\nFeminista naiz, eta komunikatzailea ere bai, dibulgazioa eta komunikazioa bi gauza desberdin direlako. Garrantzitsua da besteek egiten duten lana gizartean txertatzea, ikerlarien eta gizartearen arteko zubiak lantzea. Norberak bere bakardadean lan egin gabe, sare bat sortu behar dugu, eta, nolabait esatearren, sare hori mugitzea da nire lana. Horregatik diot nire lana gertuago dagoela kulturatik zientziatik baino. Azken urteotan ikerketa zentroetan ezinbesteko bihurtzen ari dira nirearen gisako lanpostuak.\nUmea zinela, zer izan nahi zenuen handitan?\nLotsagarri samarra da, baina trafikoko polizia izan nahi nuen, txilibituarekin dena antolatzeko. Gerora konturatu nintzen hobe izango zela epailea izatea. Eta arkeologoa izan nahi nuen garaia ere eduki nuen. Zientzia hitza ez zen aipatzen orduan. Lanketa handia egin dugu, ordea, alor horretan, eta gaur egungo umeak jabetzen dira zientzialari izatea zerbait izatea dela. Azken batean, ume guztiak dira zientzialariak, ikertzaileak eta galdera egileak, nahiz eta gero batzuei joan egiten zaien interes hori. Askok uste dute zientziak erantzunak ematen dituela, baina justu kontrakoa da: galderak egiten ditugu guk. Oso arraroa da zientzialari batek erantzun zehatz bat ematea, oso aldakorra delako mundu hau.\nNi matematikekin maitemindu nintzen umetan. Erronkak gustatu izan zaizkit betidanik, eta niretzat jolasa zen hura. Eta bitxia da, baina antzeko zerbait sentitzen nuen latinarekin ere; pila bat gustatzen zitzaidan, erronka bat baitzen hura ere, logikaren jolasa.\nZientziak edo letrak: bikotasun hori apurtzen saiatzen zara zu beti…\nBai… Oso arriskutsua da banaketa hori. Betidanik esan izan da oso argia bazinen zientzietara jo beharra zeneukala, eta gai ez zenak edo erdipurdikoak letretara jo beharra zeukala. Baina, banaketa horretan, non gelditzen da kulturaren edo letren mundua? Nire helburuen artean dago muga horiek nahastea. Ni, adibidez, oso gustura nabil erdibide horretan. Kultura zientifikoa aldarrikatu nahi dugu guk, badirudielako zientzia ez dela kulturaren parte, eta bada.\nSupereroaletasuna, efektu fotovoltaikoak, nanofotonika, argiaren eremu elektromagnetikoa… Nola egin daitezke ulergarri askorentzat ulergaitzak diren zientziaren esparru horiek?\nIkerlariengana joatea da onena. Ahalegin handia egiten ari gara ikerlari horiek egiten ari direna azaltzen, eta ikerlariak eurak ere jabetzen ari dira ezinbestekoa dela ahalegin hori egitea. Den-dena ezingo dugu ulertu, baina historia gaiekin ere antzeko zerbait gerta daiteke. Oso aldizkari jakinetan publikatzen dituzte gure artikuluak, eta zientzialariei eurei zuzenduta dago horko hizkuntza. Baina ikerlariekin eurekin lanketa berezi bat egiten dugu gai batzuekin, herritarrei gai horiek beste hitz batzuekin azaltzeko. Oso garrantzitsua da hartu-eman hori.\nNolabait esatearren, garai bateko euskara-ingelesa, ingelesa-euskara hiztegi berriak zarete zuek, ezta? Zientzia-gizartea, gizartea-zientzia.\n[Barrez] Bai… Ni Eureka zientzia museoan lanean aritu nintzen urteetan, hezitzaileak, askotan, ez ziren izaten zientzia arlokoak; trebetasun handia zeukaten taldeak girotzen, baina askotan galdetzen ziguten gauza bat edo bestea nola esplikatuko zuten. Lasai egoteko esaten genien guk, zientziaz hitz egiteko ez delako zientzialaria izan behar; adibide gisa, musikarekin gozatzeko ere ez dago musikaria izan beharrik. Eureka zientzia museora joaten zirenak zientzia arloko kontzepturen batekin maitemintzea izaten zen nire erronka, norberak parean zeukana ulertzeko hitzak aurkitzen laguntzea. Garrantzitsuena ez da lege edo kontzeptu bat buruz ikastea, ideia orokorra ulertzea eta barneratzen hastea baizik.\nGaur-gaurkoz, zenbat ikerketa lan garatzen ari zarete Donostiako Materialen Fisika Zentroan?\n187 ikertzaile ari dira lanean oraintxe bertan, hemezortzi ikerketa taldetan; punta-puntako ikertzaileak izaten ditugu gurean, eta 217 artikulu publikatu ditugu jada oso inpaktu handiko aldizkarietan. Punta-puntako zientzia egiten ari gara Donostian bertan.\n187 ikertzaile horietatik zenbat dira emakumezkoak?\nEuropa guztian antzekoak dira datuak fisikaren gisako arloetan: %70 dira gizonezkoak, eta %30 emakumezkoak. Erabateko porrota da hori. Zientzia arloan, gainera, orokorrean, unibertsitateko ikasketetan aurrera egin ahala emakumezkoak desagertzen joaten dira, eta kristalezko sabaia apurtu egin behar dugu behingoz. Guk lau urte daramatzagu jada berdintasun plan bat garatzen; aniztasun plan bat ere sartu dugu hor, harrotasunaren gaia ere sartu dugulako zaku horretan bertan. Funtsean, berdintasuna eta aniztasuna eredu diren lan esparru eroso bat sortzen saiatzen ari gara. Askotan uste izaten dugu berdintasun planen helburua gizonezkoen eta emakumezkoen kopuruak berdintzea dela, baina dena ez dago gure esku. Gizartearen, sistemaren arazo bat dago atzean; gizarte matxista batean bizi gara, eta era askotan landu behar da berdintasuna.\nGuk 44 ekintza dauzkagu gure berdintasun planean, eta horietako bakar batean ere ez da zehazten aurrerantzean emakumezkoak bakarrik kontratatuko dituztenik. Askoz zabalagoa da lanketa. Inguru egokia, lasaia, ez hain lehiakorra, estereotipoak hautsiko dituena… sortzea da erronka. Baina zientzialaria zuria, heteroa, geniala, gizonezkoa… dela uste dugu oraindik, eta ez da hala. Hori da gure lana: gatazkak gatazka, errealitate berria islatzea, eta giro on hori eta eredu berriak sortzea.\nBide horretan sortutakoak dira Emakumeakzientzian.eus webgunea, harrotasunaren lanketa, Amonas Power helduentzako ekimena…\nHala da, bai. Nanogune, DIPC [Donostia International Physics Center] eta gu geu 2018an hasi ginen Emakumeakzientzian.eus webgunea lantzen. Gaur egun, jada 11 ikerketa zentro gaude proiektu horren barruan, eta programa oso bat eskaini dugu jada. Hirurogei boluntario baino gehiago ari dira lanean alor horretan, eta gero eta oihartzun handiagoa lortzen ari gara.\nUnibertsitateko ikasketak, ikerketa lana, tesia eta nazioartera joan-etorriak. Oraindik ere bide hori exijitzen du ikerketaren munduak?\nTamalez, bai. Arazo handi bat daukagu sisteman bertan. Doktore pila bat produzitzen ditugu, baina sistema bera, akademia, ez da gai horiei guztiei erantzuteko. Askorentzat ulertezina da hainbeste urtean espezializatu ondoren, halako batean, bat-batean, ia ezerezetik hasi behar izatea. Baina doktoretza ez da ikerlari garrantzitsu bihurtzeko bide bat bakarrik; trebetasunak edo gaitasunak ematen ditu ikerketa lanak, eta ate asko irekitzen ditu. Denak ez dira izango katedradunak eta ikerketa talde baten jabeak.\nGazteen eta ez hain gazteen artean zientzialari baten izena eskatuta, noizbait eman al dizute emakumeren baten izena?\nEz; ez daude. Einstein, Newton, Arkimedes… Horrelakoak esaten dizkigute. Emakumeak historikoki guztiz ezkutuan egon izan dira, eta oraindik ere oso zaila da hezkuntza liburuetan emakumezko ereduak aurkitzea, nahiz eta EHUren Kultura Zientifikoko Katedra lanketa handia egiten ari den alor horretan. Nire burbuilan, bai, noski; horiek ematen dizkidate emakumezkoen izenak, badakitelako nik hori entzun nahi dudala. Hori bai, Marie Curie aipatzen dute denek; ez ditugu ezagutzen egunerokoan lanean ari diren emakumezko zientzialariak, eta asko daude, pila bat.\nMaterialen Fisika Zentroan badakizue noiz amaituko den COVID-19aren pandemia?\nEz… Ezinezkoa da hori jakitea. Egoera berri baten aurrean gaude, eta ia ezinezkoa da ezer aurreikustea. Txertoarengan jarrita daukagu itxaropen guztia, talde immunitatearekin gauzak aldatu egingo direlako. Baina, neurri batean, pandemia hau ez da inoiz bukatuko: pandemiak aldatu egin gaitu gizarte gisa; horrek iraun egingo du, eta ez dauka zertan txarra izan. Alertan bizi gara, beldur pixka batekin, baina gizarte gisa ohartu gara ados jartzen garenean zer egiteko gai garen. Horregatik, txalo egin nahi diet gizarteari, sendagileei…\nTxalo bai, baina aste honetan eremu gorrian sartu da Gipuzkoa. Zer gertatzen ari da?\nGizakiak gara, eta nekatuta gaude. Ez da erraza erabakiak hartzea, baina ez du laguntzen orain gauza bat eta gero beste bat entzuteak, bakoitzak nahi duena egiten duelako azkenerako, benetan ez dakigulako une bakoitzean gauzak ondo egiten ari garen edo ez. Beste herrialde batzuetan txertoarekin iritsi da lasaitasuna, baina hemen, zoritxarrez, oraindik ez gaude lasaitzeko egoera horretan.\nIkerketa lanaren garrantziaren erakusgarri izan da txertoa lortzeko lasterketa?\nZalantzarik gabe. Pena ematen dit jendea ez konturatzeak zein garai historiko bizitzen ari garen. Izugarrizko ahalegina egin dute txertoak lortzeko bidean; iraultza bat egon da, eta ikerketak bermatu du hori. Txinak hasieratik partekatu zituen birusaren kode guztiak, munduko laborategi guztiek eduki zitzaten. Txertoekin hasieratik egon da inbertsio, konpromiso eta ahalegin handia. Naturak hordago ikaragarria bota zigun, eta gai izan gara hilabete gutxian erantzuteko; segurtasunez, gainera. Oso ondo egin dituzte gauzak, eta harro eta lasai egon gaitezke entsegu eta txerto guztiekin.\nIndependentea da ikerketaren mundua?\nIkerketa lana ez da librea: interesak daude; presioak daude; patenteak daude; burokrazia asko dago… Hori hala da, eta edozein ikerlarik denbora asko behar du bere ikerketa txiki hori garatzeko. Oso polita da ikerketaren mundua, izaera erromantiko hori daukalako, izaera sortzaile hori. Baina oso lehiakorra da, nahiz eta hori ere aldatzen ari den.\nUlertzen dituzu txertoa ukatzen duten herritarrak?\nUlertu, bai. Txikitatik erakutsi zidaten dena errespetatzen, baina pertsona horiekin hitz egiteko gogoa sentitzen dut horrelakoetan. Gauza bat da norberak iritzi bat edukitzea eta bere inguruan zabaltzea, eta beste bat, ezjakintasunean oinarrituta, horrekin mugimendu bat sortzea.\nPandemiak eragindako iluntasun giro honetan, zientziaren mundutik badago motiborik argitasun pixka bat zabaltzeko?\nNoski! Gertu dago bukaera. Zientziaren mundutik etorriko da amaiera, baina baita gizartearen ahaleginetik ere. Asko eskatzen ari zaizkigu, baina asko egiteko gai garela erakutsi dugu. Lortuko dugu, ziur. Baina ez dezagun ahaztu: txertoak emango dio bukaera honi, eta ikerketak bermatu du hori. Aukera bikaina daukagu zientziaren irudia garbitzeko eta zientzialarien lana goratzeko.


Pratz (Jura) - Wikipedia, entziklopedia askea.\nJean-Paul BERNASCONI (2014-2020)\n46° 22′ 43″ N, 5° 45′ 47″ E / 46.378611111111°N,5.7630555555556°E / 46.378611111111; 5.7630555555556Koordenatuak: 46° 22′ 43″ N, 5° 45′ 47″ E / 46.378611111111°N,5.7630555555556°E / 46.378611111111; 5.7630555555556\nPratz (Jura) (Frantzia)\nPratz (Jura) (Jura)\nChassal, Jeurre, Molinges, Lavans-lès-Saint-Claude, Vaux-lès-Saint-Claude eta Villards-d'Héria\nPratz Frantziako udalerria da, Jura departamenduan dagoena, Borgoina-Franche-Comté eskualdean. 2013an 571 biztanle zituen.\n2007an Pratz udalerrian erroldatutako biztanleak 571 ziren. Familiak 211 ziren, horien artean 40 pertsona bakarrekoak ziren (12 bakarrik bizi ziren gizonak eta 28 bakarrik bizi ziren emakumeak), 56 seme-alabarik gabeko familiak ziren, 91 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 232 etxebizitza zeuden, 211 familiaren etxebizitza nagusia ziren, 10 bigarren erresidentzia ziren eta 10 hutsik zeuden. 194 etxeak ziren eta 38 apartamentuak ziren. 211 etxebizitza nagusietatik 139 bere jabearen bizilekua ziren, 66 alokairuan okupaturik zeuden eta 6 doan lagata zeuden; 2 etxek gela bat zuten, 7 etxek bi zituzten, 30 etxek hiru zituzten, 63 etxek lau zituzten eta 109 etxek bost zituzten. 183 etxek euren parking plaza propioa zuten azpian. 100 etxetan ibilgailu bat zegoen eta 98 etxetan bat baino gehiago zituzten.\nPratz udalerriko biztanleria-piramidea 2009an .\n2007an lan egiteko adina zuten pertsonak 371 ziren, horien artean 286 aktiboak ziren eta 85 inaktiboak ziren. 286 pertsona aktiboetatik 254 lanean zeuden (146 gizon eta 108 emakume) eta 32 langabezian zeuden (12 gizon eta 20 emakume). 85 pertsona inaktiboetatik 28 erretiraturik zeuden, 30 ikasten zeuden eta 27 "bestelako inaktibo" gisa sailkaturik zeuden.\n2009an Pratz udalerrian 211 unitate fiskal zeuden, 596,5 pertsonek osaturik. Pertsona bakoitzeko diru-sarrera fiskalaren mediana urteko 18.002 euro zen.\n2007an zeuden 25 komertzioetatik, 9 bestelako produktu industrialen fabrikazioko enpresak ziren, 4 eraikuntza enpresak ziren, 7 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 finantziazio enpresa zen, 1 zerbitzu enpresa zen eta 1 administrazio publikoko enpresa zen.\n2009an zeuden norbanakoentzako 5 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 margolaria, 1 argiketaria, 1 eraikuntza enpresa eta 1 jatetxe.\n2000. urtean Pratz udalerrian 6 nekazaritza-ustiategi zeuden.\nWikimedia Commonsen badira fitxategi gehiago, gai hau dutenak: Pratz (Jura)\nOrriaren azken aldaketa: 19 martxoa 2019, 17:47.


Keinu txikiak . Noticias de Gipuzkoa\nJulen Begiristain, eguzki talde ekologista eta antinuklearra - 2016(e)ko apirilaren 21a, osteguna - 06:11etan eguneratua\nBai! Horiek omen dira benetan garrantzia dutenak. Azken urteetan keinu txiki batzuek jarri gaituzte gipuzkoarroi Europa mailan erreferente. Eta zeintzuk dira keinu txiki horiek? Bada, etxeko hondakinak boltsa berean bota beharrean boltsa desberdinetan banatzea. Bai! Hori da egin behar den guztia. Horrela hondakin bakoitza dagokion tratamendua jasotzera bidera-tzen dugu eta dituen lehengaiak berreskuratzen ditugu material berriak sortzeko, amalurratik berriro hustiatu gabe. Keinu txikiak erreperkusio handiak dauzkatenak. Keinu txiki hauek, duela urteak burutu izan dituzte hainbat herritar arduratsuk, hortaz ez da formula berria. Hori bai, berebiziko garran-tzia dauka herritar guztiek hori egitea, izan ere norabide egoki bat har-tzen dugunean, nork desbideratu nahi du ba?\nZoritxarrez azken hilabeteetan erraustegia berriro eraikitzeko erabakia keinu txiki batez egin dute ere, kargua hartu eta onartu, horrelako gai batek beharko lukeen eztabaida eta gehiengo zabalaren adostasuna lortu gabe. Keinuetan ere, txikiak izan arren, norabide kontuak baditugu, alegia, norabide zuzenak eta norabide okerrak.\nMugimendu ekologistatik apostu egiten dugu norabide zuzena hartzearekin, hau da, birziklatzearekin. Beste edozein jokabide zuzen eredugarri bilakatzen dugun bezela, birziklatuz gure etorkizunerako ezinbestekoak diren ingurumen eta ondorengoen alde egiten dugu, horregatik jarrera eredugarri hori guztiok barneratu behar dugu. Keinu txiki okerrek erraustegia ahalbideratu eta arriskuan jarriko lituzkete aipatutako ingurumena eta gure ondorengoen osasuna.\nNorabide zuzeneko keinu txikiak, horiek bai onak!


Udalak eta Energiaren Euskal Erakundeak indarrak batu dituzte Gasteizen energia berriztagarrien alor - EVE\nInicio - Jardunaldiak eta albisteak - Albisteak - Udalak eta Energiaren Euskal Erakundeak indarrak batu dituzte Gasteizen energia berriztagarrien alor\nUdalak eta Energiaren Euskal Erakundeak indarrak batu dituzte Gasteizen energia berriztagarrien alorreko proiektuak sustatzeko\nAlkate Gorka Urtaranek eta Energiaren Euskal Erakundeko zuzendari nagusi Iñigo Ansolak hitzarmen bat sinatu dute, “Vitoria-Gasteiz Green Deal” planaren barruan iraunkortasun energetikoarekin lotutako neurriak eta berriztagarrien alorreko proiektuak ezartzeari begira.\nAlkate Gorka Urtaranek eta Energiaren Euskal Erakundeko zuzendari nagusi Iñigo Ansolak lankidetza-hitzarmen bat sinatu dute gaur goizean, Gasteiz iraunkortasuna gakotzat dituzten irtenbide berritzaileen alorrean erreferente bihur dadin.\nHitzarmenaren bitartez, Udalak eta EEEk bideragarritasun-azterlanak egingo dituzte energia berriztagarriak (biogasa, eguzki-energia fotovoltaikoa, biomasa eta beste) aprobetxatzeko ahalmena zehazteko eta udalerriko zenbait lekutan energia-eraginkortasuna hobetzeko.\nBesteak beste proiektu hauek aztertuko dira: Gardelegiko zabortegiko lurretan eguzki-planta fotovoltaikoa jartzea; Gardelegiko zabortegiak sortutako biogasa baliatzea gas naturaleko banaketa-sarean txertatuz; energia komunitateak sortzea hirian sorkuntza berriztagarria sustatzeko, eta energia berriztagarriak erabiltzearekin lotutako mugikortasun iraunkorreko sistemak ezartzeko proiektu pilotuak.\nHorretaz gain, baliabide berriztagarri horiek ustiatzeko eta energia-eraginkortasuna hobetzeko beste aukera batzuk proposatzeko konpromisoa hartu dute bi erakundeek.\nHitzarmenak, orobat, udalerrian energia-eraginkortasunerako neurriak ezartzeko ekintza plana idatzi eta indarrean jartzea aurreikusten du, Alkateen Itunaren barruan.\nUdala eta EEE lankidetzan arituko dira beste egitasmo batzuetan ere: udal plan energetikoak lantzeko gida metodologikoa Gasteizen probatzea, eta Intensify proiektuaren barruan adierazleak definitzea; azken hori Europako herrialdeen arteko lankidetzarako ekimena da, CO2-ren isurketen murrizketa eta herritarren inplikazioa sustatzeko xedea duena, eta Gasteizek ere parte hartuko du.\nBi erakundeek hainbat alderdirekin lotutako sentsibilizazio eta zabalkunde jardunaldiak antolatuko dituzte elkarlanean: energia-eraginkortasuna, baliabide berriztagarrien aprobetxamendua, eta bezero aktiboaren eta komunitate energetikoen figuren sustapena, besteak beste.\nErreferentziazko hiria Alkateen Itunean\nUdalaren eta EEEren artean garatzeko asmoa duten estrategiak "Vitoria-Gasteiz Green Deal" planari jarraitzen dio; Gorka Urtaran alkateak iazko abenduan aurkeztu zuen plan hori, zeina ekonomia berdean, gizarte kohesioan eta natur ingurunearen babesean oinarritzen baita. “Vitoria-Gasteiz Green Deal” akordioak entitate publiko eta pribatuekin, ikerketa-zentroekin eta beste erakunde batzuekin elkartzea proposatzen du, hiria eraldatzen lagunduko duten proiektu berritzaileak sustatu eta Gasteiz ekonomia berdearen alorrean abangoardiako laborategi hiria bihurtzearren.\n"Agintaldi honetarako landu dugun planak trantsizio energetikoari eta energia berriztagarrien erabileran oinarritutako mugikortasun-eredu bati begiratzen die. "Gure ahaleginak hiri berdetik ekonomia berdera igarotzera bideratzen ari gara. Eredu ekonomiko eta sozial berrirako trantsizio berdearen aldeko apustua egin dugu. Alkateen Itunaren bidez energia iraunkorrerako ekintza plana garatzeko hartutako konpromisoa EEErekin partekatzen dugu, eta 2030eko Euskadiko Energia Estrategiaren alde egiten, erakundeen arteko lankidetzaz iraunkortasun energetikoa sustatzeko", nabarmendu du alkateak.\nGorka Urtaranek uste osoa du "bere ibilbideagatik, Gasteiz hiri aproposa" dela "irtenbide jasangarrien laborategia bihurtzeko. Bat egiten badugu, eta erabakitasunez lan egiten, lor dezakegu aldaketa horietatik hiri hobea ateratzea, puntako zerbitzu publikoekin, ekonomia dinamiko eta modernoarekin eta jarraitu beharreko eredu izaten jarraituko duten azpiegitura berdeekin. Badakigu nola ekin hiri-aldaketa handi bati; gainera, eredu ekonomiko eta industrial sendoa dugu, badakigu zer-nolako balioa duten hitzartzeak eta akordioetara iristeak gauza handiak lortzeko. Horiek dira aurrean dugun erronkarako behar ditugun osagaiak", azpimarratu du alkateak.\nEnergiaren Euskal Erakundeko zuzendari nagusi Iñigo Ansolak, berriz, Gasteizek Alkateen Itunean duen erreferentzialtasuna nabarmendu du, eta erakundeen arteko lankidetzaren beharra karbonorik gabeko eredu energetiko jasangarriago baterantz irmotasunez aurrera egiteko. "EEE tamaina handiko proiektuak sustatzen ari da Araban, hala nola energia eolikoa eta Arasurreko Ekian eguzki-parke fotovoltaikoa, baina eguneroko lanean azpiegitura horiek bezain garrantzitsuak dira herritarrengandik hurbilago dauden jarduerak, zeinetan duela 38 urtetik ari baikara, gure laguntza planen bitartez". Ansolaren hitzetan, "plano horietan guztietan lan egin beharko da eredu iraunkorrago baterantz joateko, helburu hori, gobernuaren apustua izateaz gain, herritarren eskaera baita dagoeneko".


Arabako emakumeen ogibideak biltzen dituen argazki erakusketa – Está pasando en Gasteiz\nArabako emakumeen ogibideak biltzen dituen argazki erakusketa\n“Arabako emakumeak lanean” martxoaren 2tik apirilaren 2ra egongo da ikusgai Oihaneder Euskararen Etxean\n“Arabako emakumeak lanean” izeneko argazki erakusketak, Arabako eta Gasteizko emakumeen ogibideak islatzen ditu. Emakumea eta lana bikotea historikoki bereizezina izan da, gaur egun bada eta etorkizunean ere izango da. Horiek horrela, argazkigintzaren sorrerarekin emakumezkoen lanak eta ogibideak erretratatuak gelditu ziren.\nMartxoaren 2tik apirilaren 2ra egongo da ikusgai Oihaneder Euskararen Etxeko lehen solairuko erakusketa gelan. Bisitariak 44 argazki topatuko ditu bertan, XIX. mendearen amaieran hasi eta XX. mendean zehar emandako bilakaera jasotzen duten irudiak. Argazkiak hamarkadaka daude antolatuta eta argazki-sorta bakoitzean (hamarkadako 4 irudi) Arabako emakumezkoek sektore ekonomiko ezberdinetan izandako presentzia dago islatuta. Zehazki, historiako lau epealdi nagusi daude islatuta: Borboien Berrezarkuntza, II. Errepublika, Frankismoa eta Trantsizioa eta Demokrazia\nOihaneder Euskararen Etxeak sustatutako erakusketa honek emakume arabarrek lurraldearen garapen ekonomikoan eta sozialean izandako garrantzia azpimarratu nahi du. Aritza Saenz del Castillo ikerlariaren jatorrizko ideian dago oinarrituta. Horrez gain, erakusketak Vitoria-Gasteizko Udalaren Berdintasunerako Zerbitzuaren laguntza izan du eta, halaber, Gasteizko hiru artxiboekin -Gasteizko Pilar Arostegi Udal Artxiboa, Arabako Lurralde Historikoaren Agiritegia eta Sancho el Sabio Fundazioa- egindako elkarlanaren emaitza da.\nOrdutegia: Asteartetik ostiralera 19:00-21:00 / Larunbatetan 12:00-14:00 eta 19:00-21:00 / Igandeetan 12:00-14:00\nErakusketaren testuinguruan bi jarduera osagarri antolatu dira Aritza Saenz del Castilloren parte-hartzearekin:\nInaugurazioa & bisita gidatua: Martxoaren 2an 19:00etan\nEmakumeak eta Lana: Harreman banaezina historian zehar hitzaldia: Martxoaren 9an 19:00etan\nPrevious Previous post: Berriztu alderdiekin bilduko da Jaurlaritzako aurrekontuetan gasa ustiatzeko partidarik ez egoteko\nNext Next post: El Araski conquista en Donostia la permanencia matemática


Kaleka Lekeitioko Kale Arteen Jaialdiaren 31. edizioa uztailean egingo da - Euskararen Etxea\nKaleka Lekeitioko Kale Arteen Jaialdiaren 31. edizioa uztailean egingo da\nIaz bertan behera gelditu ondoren, uztailaren 9tik 11ra bitarte egingo da Kaleka Lekeitioko Nazioarteko Kale Arteen Jaialdiaren 31. edizioa. Jaialdiak 12 ikuskizun bilduko ditu, eta hiru gunetan banatuko dira: Abaroa jauregiko lorategia, plaza baltza eta eskolako jolastokia.\nHauek izango dira 12 ikuskizunak: Mínimo Pésimo (Máximo Óptimo), Ulterior El Viaje (Tiritirantes Circo Teatro), Flotados (David Moreno Cía & Cristina Calleja), Rojo (Mireia Miracle Company), La Máquina (Producciones Sansegundo), Fili Busters (Mortelo & Manzani), Fuoco Risorto (Teatro La Cosa), Aigua (NUC), Lau Eme (HAATIK Dantza konpainia), Zirku tailer irekia (Txitatoki Urdaibai Zirko Eskola), The Herock (Mr Copini) eta Olea (Visitans).\nAntolatzaileen arabera, “ezohiko egoera batean, ezohiko aukerez baliatu behar da. Jaialdia beti kalean ospatu da eta aurten ere horrela izango da, baina hesitutako guneak erabiliko dira edukierak kontrolpean izateko eta neurri guztiak egoki bete ahal izateko”.\nJaialdiaren ardatzetako bat parte-hartzea da, sortzaile eta publikoaren arteko lotura eta harremana sustatzeko asmoz: “Argi dago, aurten baldintzatuta egongo dela, baina modu desberdinak landuko dira ikusleak ere ikuskizunen parte sentiarazteko”.


Goienagusik hasiera eman dio ikasturte berriari - Debagoiena - Goiena.eus\nGoienagusik hasiera eman dio ikasturte berriari\nMaialen Regueiro 2018-10-03 14:52\n2018-2019 ikasturte hasiera ekitaldia egin du Goienagusik Bergarako Seminarixoan. Bertan izan dira, Nati Etxabe, Matilde Sainz eta Pili San Migel, Goienagusiko ordezkariak, baina baita Emilio Sola Enplegu eta Gizarte Politiketako zuzendaria, Elena Lete Bergarako alkatea eta Amaia Azpiazu Arrasateko zinegotzia.\nIkasturte honetan, 161 bazkide izango ditu elkarteak eta Arrasate, Bergara, Eskoriatza, Aretxabaleta, Aramaio, Antzuola eta Oñatiko herritarrek osatuko dute.\nAstelehenean izango dute lehen hitzordua Arrasateko Kulturaten. Ikasturte honetan, guztira 53 hitzaldiz gozatzeko aukera izango dute eta horrez gain, Oñati eta Arantzazu ezagutzeko irteera bat ere antolatu dute. Bergarako Seminarixoan eta Arrasateko Kulturaten izango dira hitzorduak.\nAurten hainbat gai aukeratu dituzte, hitzaldietan eta adituen eskutik landuko direnak: gizartea, literatura, politika, historia, zientzia, musika, erlijioa, osasuna, artea, zinema, filosofia eta etika, teknologia, zuzenbidea, astronomia eta fisika, hain zuzen ere.\nIkasturtea hiru hiruhilabetetan banatu dute. Lehena urriak 3 eta abenduak 19 bitartean izango da. Bigarrena, berriz, urtarrilak 7 eta martxoak 27 bitartean eta azkena, apirilak 1 eta maiatzak 29 bitartean.\nGizartea Antzuola Aramaio Aretxabaleta Arrasate Bergara Eskoriatza Oñati


«Esaten duzun hori, funtsa, egia izatea da inportanteena» — dantzan.eus\nHemen zaude: Hasiera › Hemeroteka › «Esaten duzun hori, funtsa, egia izatea da inportanteena»\n«Esaten duzun hori, funtsa, egia izatea da inportanteena»\nFaustino Aranzabal. Kresala dantza taldeko zuzendari artistikoa\nJorge Oteiza zenaren pentsamenduan eta obran oinarritu dira Kresala dantza taldeko kideak 'Oteizaren kaxa beltza' lana ontzeko. Gernikan estreinatuko dute ikuskizuna, bihar iluntzean.\nJorge Oteizaren pentsamenduak eta obrak «txundituta» utzi zuten aspaldi Faustino Aranzabal, Kresala dantza taldeko zuzendari artistikoa (Donostia, 1968). Urtetara, lilura horren eraginpean ziurrenik, hainbat pieza sortu zituen, eta, piezaz pieza, forma hartuz joan zen Oteizaren kaxa beltza obra. Bihar estreinatuko du taldeak ikuskizuna, Gernikako Lizeo antzokian, 20:30ean.\nOteizaren obra hartu duzu oinarri ikuskizunerako. Zergatik?\n1988an, artean taldea zuzentzen ez nuela, Oteizari buruzko erakusketa handi bat ikusteko aukera izan nuen Madrilen, Propósito experimental. TVE2 katean Paloma Chamorroren La realidad inventada saioan elkarrizketa luzea egin zioten Oteizari; ez zen emititu, baina erakusketan ikusi nuen. Erabat txundituta geratu nintzen, eta hori hor geratu zen.\nBeraz, orduan sortu zen ideia?\nEz dakit gauzak nola ateratzen diren. Duela urte pare bat, Keinuka eta Argia piezak sortzen hasi nintzenean, ikusten nuen bazutela Oteizaren diskurtsoarekin harremana. Eta, hariari tiraka, forma osoa etorri zen. Beti hor egon da, ideien karpetan, baina duela pare bat urte «hau da garaia» pentsatu nuen. Izugarri interesgarriak iruditzen zaizkit Oteizaren obra eta pentsamendua. Bi ardatz horiek hartuta osatu genuen obra.\nKaxa beltzak aipatzen ditu obraren tituluak. Zer da zehazki Oteizaz erakutsi nahi duzuena?\nIzenburua niri hiru esanahitatik datorkit: antzokietatik ezagutzen dugun kaxa beltza eszenikotik; Oteizak kaxa beltz gisa izendatu zituen bere kaxa metafisikoetatik; eta, azkenik, ezagutzen dugun kaxa beltzetik, jakina ez den informazioa deskodetzeko balio duen tresna horretatik. Izenburu iradokitzailea iruditu zitzaidan.\nNola lortzen da haren filosofia dantzaren bidez islatzea?\nAskotan, deformazioz, emaitzara jotzen dugu. Baina niri asko markatu zidan ulertzeak nola Oteizak obrari objektu gisa eman beharrean, kultur tresna gisa ematen zion garrantzia, gizartean kultur sentsibilizazioa lortzeko. Obrek, historian, bi ardatz hartu izan dituzte: denbora eta espazioa; une batean eginak dira, eta espazio bat erabiliz. Baina Oteizak moztu egiten du hori; denbora alboratu, eta espazioarekin geratzen da, eta, hala, denboratik at geratzen da. Azkenean, gu dantzarekin hori egiten saiatzen gara; orain eta hemen egiten dugu, baina asmoa da, parabola baten bidez, denboratik at geratzea; hala, beti izango da gaurkoa, beti egongo da modernitatean. Bestalde, Oteizarengandik espazioaren hiru metafora hartu ditut: desokupazioarena, bere obra figuratiboan organikotik espiritualtasunera egiten duen bidea ikusten baita; harresiarena, bere perforazioen bidez iluntasunetik argitasunera joaten baita; eta, azkenik, labirintoaren metafora, dantzan asko ematen duena, mugimendutik gelditasunera joaten dena baita.\nZenbat pieza dira guztira?\nHamahiru, denak elementu horiekin sortuak. Ez da erraza, eta ez dakit asmatu dugun edo ez; halakoekin denbora behar da pausatu eta ikusteko zer geratu den, mamia dagoen edo ez, funtsa eta forma... Niretzat oso garrantzizkoak dira funtsaren forma, eta formaren funtsa; ez ditut ulertzen bata bestea gabe, batera doaz.\nOteiza izan duzu inspirazio iturri nagusi, baina beste erreferentziarik ere hartu al duzu?\nKontuan izan ditut abangoardia historiko artistikoak, batez ere XX. mende hasierako errusiarrak: Rodtxenko, Popova, Tatlin... Uste dut Oteizarentzat ere inportanteak zirela abstrakzio geometrikoaren poetak deitutako horiek, eta haiei lotuko nizkieke Mondrian, Malevitx... Niretzat mundu hori guztia ere izan da erreferentzia.\n1993tik zabiltza Kresalan zuzendari artistiko gisa. Zer-nolako gaietatik sortzen dituzu obrak?\nEz dakit norberaren larriminen arabera doan hori edo... 1988an erakusketa hura ikusi nuenean ez nintzen bertatik atera ikuskizun bat egitea pentsatuz. Bitxia da: agian eragin handiagoa dute horretan irakurri duzun liburu batek, film batek, bizi-esperientzia batek... zehazki dantzari lotutako zerbaitek baino. Multidiziplinarra izan daiteke abiapuntua. Dena dela, niretzat inportanteena da esaten duzun hori egia izatea; interpretazioaren munduan sartzen zara oholtzara igotzean, baina niretzat inportantea da horren atzean egiazko mamia egotea.\nTradizionala, garaikidea... dantzan estiloak nahastuz doaz. Zein puntutan dago Kresala?\nAskotan galdetzen didate egiten duguna zer den, tradizionala, garaikidea... Guk lantzen duguna orain tradizionala deitzen da, lehen herrikoia, duela urte batzuk euskal dantza... Baina genero bakoitza egunean egiten da, hemen eta orain; beraz, generoak niretzat beti daude egunean. Euskal genero tradizionaleko tresnak lantzen ditugu, eta niretzat egiten duguna guztiz gaurkotua dago. Kresala talde txiki eta amateurra da, eta txikitasun hori gauza handia da; horrek askatasun handia ematen digu gaiak eta ildoak aukeratzeko. Geure denbora geurea da; ez gaude merkatuaren denboraren menpe, eta hori altxor bat da.\nNola ikusten duzu zuk egungo egoera dantzari dagokionez?\nHerri honetan dantza beti ezagutu dut berrikuntza etengabean; sekulako indarra dago, sekulako ahalmena proposamenak osatzeko. Dinamika handia dago. Iruditzen zait, gure eskala txikian bada ere, osasuntsu gabiltzala.\nDantzak badu publiko leial bat?\nBatzuetan ikusle gutxi izaten da, beste batzuetan espazio handiak bete egiten dira... Horrek zerikusi handia du kulturaren kontzeptuarekin; egun, nire ustez, kulturaren festibalizazioa nagusitu da. Publikoa hezi egin behar da. Kopurua al da neurgailua? Ez al da interesgarriagoa publiko kritiko bat heztea? Horretarako, amuak behar dira. Baikorra naiz; uste dut egoera duela 25 urte baino hobeto dagoela. Jende andana ibili da lanean. Kate baten zatitxoak gara.


Gesto por la Paz: Carpeta didáctica "Educarnos en la tolerancia"\nJarduera arloak >> Heziketa eta Bakea >> Bake-hezkuntzaz >> Karpeta didaktikoa\n”Tolerantzian geure burua hezitzea” karpeta didaktikoa\n1995ean Tolerantziarako Nazio Batuen Egunaren ospakizuna zela-eta, sortu zen karpeta didaktikoa egiteko ideia. Une hartan LOGSE legeak proposatzen zuen Bake-Hezkuntza zehar lerrotzat, hezkuntza-curriculumeko gai guztiak ukitu behar zituena, eta zeregin hori oso konplexua zen. Gainera, zailtasun hau areagotzen zen gela gehienetan ez zelako halakorik lantzen eta, are gutxiago, Euskal Herrian bizi zen egoera bereziaz hitzik ere ez zelako egiten.\nKontuan hartu behar da esparru horiek belaunaldirik gazteenekoentzat sarri baino sarriago indarkeria justifikatzeko eta jarrera intoleranteak hazteko guneak zirela. Zentzu honetan, egoera hau indargabetzeko, inoiz baino beharrezkoagoa zen indarkeriaren beraren existentzia esplizitu bihurtzea, eta biktimekiko enpatia edo gatazken konponketa ez-biolentoaren moduko baloreak bultzatzea.\nErronka zaila ere bazen, baina ekin egin genion eta 1997an ”Tolerantzian hezi geure burua” karpeta didaktikoa bukatutzat eman zen. Hedabideen aurrean aurkeztu zen materiala eta handik aurrera, zabaldu eta bidali zen udaletara, ikastetxeetara, elkarteetara eta abarretara. Hori guztiori izan zen garatutako jarduerarik garrantzitsuena, bai lan honi eskainitako denboragatik, bai kanpora begira izan zuen garrantziagatik.\nKarpeta didaktiko honek bazeukan hasierako atal teorikoa, baina nabarmena zen zein praktiko suertatzen zen: fitxak erabilerrazak eta hezkuntza arlo desberdinetarako aplikazio handikoak.\nKarpetak gure inguru hurbileko intolerantzia-arazodun hiru errealitate landu zituen: inmigrazioa, ijitoen komunitatea eta indarkeria Euskal Herrian. Azken hau izan zen, duda barik, ekarpenik berriena, arazoak hur-hurrekoak izateagatik, baina hezkuntza eta etika mailako urritasun handia zekarrena berez; bitxia bada ere, eskolan ere ezezaguna zen.\nKarpetaren balorazioa oso positiboa izan zen, gaiaren aditu askok onartu zuten bezala, kalitate handiko materiala erabili zelako, eta onarpen zabala eduki zuen..\n19970913 RP Presentación carpeta didáctica


BH Ikasle Txokoa: urria 2019\nEPEA: azaroak 24\nEta Bizkaiko herri batzuetan aukera aparta...\nOrdua 08:05 iruzkinik ez:\nUSTE GENUEN ZERBAIT GERTATU ZITZAIGULA, GAIXORIK GEUNDELA\nIndarkeria matxistaren aurpegirik ankerrena erakusten dute Anshu Rajputek (Abid Nagar, India, 1997) eta Shabnamek (India, 1989). 15 urte zituztenean, bi gizonek azidoarekin eraso zieten, emakumeek ez zutelako haiekin harremanik izan nahi. Aurpegia desitxuratu zieten. Chhanv gobernuz kanpoko erakundearen Sheroes Handout proiektuak «bizi berri bat» eman die. Azidoarekin eraso dieten emakumeak elkartzen dira izen hori duten kafetegietan. Ezin dute kozinatu, beroak min egiten dielako, baina bezeroak zaintzeaz arduratzen dira. Bekoz Beko elkarteak Euskal Herrira gonbidatu ditu, Channvanekin lankidetzan.\nBiek 15 urte zenituzten gizon banak azidoarekin eraso zizuenean. Nolakoa zen zuen eguneroko bizitza orduan?\nANSHU RAJPUT: 2014. urtea zen, eta ni ikasten ari nintzen. Hamargarren mailan nenbilen orduan, eta bizikletaz joaten nintzen eskolara egunero.\nSHABNAM: Ni ez naiz sekula eskolara joan. Lanean aritzen nintzen: brodatzailea nintzen; arropa egiten nuen.\nA.R.: Bizikletaz eskolara joaten nintzenean, gizon bat izaten nuen segika, bizilaguna. Halako batean, niregana etorri zen, eta esan zidan nirekin harremanak izan nahi zituela, maite ninduela. 55 urte zituen. Nik ezetz esan nion, ez nuela adin horretako gizon batekin ezer izan nahi. Etxera iristean, gurasoei kontatu nien gertatutakoa; haiek gizonaren etxera joan ziren, eta liskarra izan zuten. Ondoren, gizona gure etxera etorri zen, eta azidoa bota zidan aurpegira, lo nengoela.\nZure kasua ere antzekoa izan zen, ezta, Shabnam?\nS.: Bai, niri ere gauez bota zidaten azidoa, lo nengoela. Ez nuen ulertzen zer gertatu zen. Gero konturatu nintzen ezagutzen nuen gizon bat izan zela; haren etxean aritzen nintzen lanean. Hilabete lehenago nirekin harremanak izaten saiatu zen, eta ezetz esan nion nik ere.\nNola eragin zizuen erasoak?\nS.: 11 urte igaro nituen etxean gotortuta, inork ez ikusteko. Bitartean, familiak gizon batekin ezkonarazi ninduen. Handik gutxira, gizonak abandonatu egin ninduen, eta elkarrekin izan genuen semea hil egin zen, istripuz.\nA.R.: Ni hamabi egunez egon nintzen ospitalean. Atera nintzenerako, eskolako zerrendatik ezabatua zuten nire izena. Gurasoen babesa izan nuen, halere. Haien laguntzari esker lortu nuen nire erasotzailea atxilotzea. Hamar urteko kartzela zigorra ezarri zioten.\nZuri eraso zizun gizona ere atxilotu zuten, Shabnam?\nS.: Bai. Urte eta erdi pasatu zuen espetxean.\nErasoa indarkeria matxista moduan identifikatu zenuten?\nA.R.: Nik ez nekien zer gertatu zitzaidan. Herri txikietan ez da horren ohikoa, eta guk ez genekien horrelakorik egiten zenik ere. Pentsatzen genuen zerbait gertatu zitzaidala.\nS.: Guk ere bai, gaixo nengoela.\nNoiz jabetu zineten arazoaren zenbaterainokoa zen?\nS.: Chhanv fundazioa ezagutu nuenean. Lagun batek esan zidan kafetegi batzuetan nire gisako emakumeei laguntzen zietela, eta hala izan nuen Sheroes Hangout proiektuaren berri.\nA.R.: Fundazioa ezagutu nuenean, bizitzeko ilusioa berreskuratu nuen. Orduan jakin nuen bazirela gehiago, eta elkarri lagun geniezaiokeela.\nZer aldatu da ordutik?\nS.: Nik aurpegia estaltzeari utzi diot, eta alaba eskolara bidaltzen dut orain. Lehen ez nuen guraso agiria egiteko adorea, eta orain babestuta sentitzen naiz.\nIndarkeria basatia jasan duzue zuek. Zer esango zenukete, ordea, Indiako emakumeek bizi duzuen egoeraz, orokorrean?\nS.: Ezagutzen ez ditugun eta maite ez gaituzten gizonekin ezkontzera behartzen gaituzte. Harekin bizi behar duzu, baita haren familiarekin ere. Nik alaba bat daukat, eta seme bat neukan. Nire senar ohiak ez dit sekula galdetu zer moduz nagoen, eta ez dit ezer ere esan gure semea zenaz. Mutil bat jaiotzen denean, ospatu egiten da; neska bat jaiotzen denean, ezbehar bat gertatu balitz bezala da. Nik neuk ere ez dakit zer egunetan jaio nintzen.\nA.R.: Nik aitortzen dut nire etxea ez dela ohikoa. Gurean, amak gobernatzen du etxea, eta nik argi daukat neuk gobernatuko dudala nire bizitza. Aitak ere asko zaindu nau; maite dut, eta ez da ingurukoen aitak bezalakoa. Erasoaren aurretik, uste nuen inork ez ninduela maite, eta gero konturatu nintzen gurasoen babesa nuela. Jende asko geratu izan da atzean, isilik. Nik ozen hitz egiten dut, hitz eginez gero jende gehiago inspiratuko dugulako.\nOrdua 08:39 iruzkinik ez:\nEjercicio de escritura automática en 4ºD. Poema colectivo único e irrepetible.\nIlustración: Ander Martín\nOrdua 10:43 iruzkinik ez:\nBatxilergo 2ko ikasleek "Lur eta ingurumen zientziak" irakasgaian gizakiak ingurunean izan duen inpaktua azaltzeko egindako komikia.


Goenatxo III.a: "Egindako lanak ikusita, marka ezarriko dudalakoan nago" - Urola Kostako Hitza : Urola Kostako Hitza\nLarunbatean, hilaren 14an, bere ibilbideko hirugarren marka saiakera egingo du Jon Unanue Goenatxo III.a harri jasotzaileak. Gurea pilotalekuan eskainiko du erakustaldia azkoitiarrak, eta honako lan hau egin beharko du: bost minutuan, 187,5 kiloko kubikoarekin eta 225 kiloko errektangularrarekin ahalik eta altxaldi gehien egitea. Zera ezarri dio bere buruari: “Aurreneko lana izango da bi harriak behintzat altxatzea, eta gero ikusiko dugu zer gertatzen den; ondo baldin banago, harrietako bat altxatuko dut beste behin, baina harri handiak dira, eta horiek ez daude askotan jasotzerik”.\nErrekor saiakeraren atarian, “nahiko ondo” sentitzen dela adierazi du Goenatxok, eta orain arteko entrenamenduak ere bide onetik doazela azpimarratu du. Dena den, zuhur da azkoitiarra: “Etxean gustura jardun dut entrenatzen, baina plazak urduritasuna sortzen du, eta hori eramaten jakin egin behar izaten da. Entrenamenduetan ondo sentitu naiz, eta egindako lanak ikusita, marka ezarriko dudalakoan nago. Baina egunean bertan, behin plazara irtendakoan… Ez dakit zer gertatuko den”.\nAzkenengoz, duela hiru urte ezarri zituen marka pertsonalak harri-jasotzaile gazteak. San Andres egunez, 175 kiloko kubikoari bi altxaldi eman zizkion hiru minutuko tartean, eta 213 kiloko harri koadroari bi altxaldi eman zizkion hiru minutuko lanean. Orduko lorpena gogoan, oraingorako hamabi kilo eta erdi pisatzen duten harri bana aukeratu du bere ibilbidean beste urrats bat egiteko: “Pixkanaka gora joatea nahiko nuke. Ea aurten lortzen dudan marka jartzea, hurrengo urtean ere beste saiakera bat egin dezadan”.\nDuela bizpahiru hilabetetik ari da prestatzen larunbaterako, baina uda bete-betea izan du harri-jasotzaileak, hainbat erakustaldi eskaintzea egokitu izan baitzaio Euskal Herriko txokoetan. Hori hala, azkoitiarrak adierazi du ahal izan duenean heldu izan diela larunbatean plazaratuko dituen harriei. Bide horretan, gainera, aitaren laguntza du gazteak, entrenamenduetan ere ondoan izan baitu Goenatxo II.a. Hark esandako hitzak ere kontuan ditu semeak: “Etxean lana ondo egin dudala eta larunbaterako lasai egon nadila esaten dit aitak”.